Tidak boleh sewenang-wenang musnahkan kolam takungan musang king
Oleh MOHD. RAFIE AZIMI

22 Ogos 2022, 6:20 pm
ALOR SETAR – Tiga kolam yang menjadi sumber air untuk tanaman durian musang king di Gunung Inas, Baling dekat sini tidak boleh dimusnahkan sewenang-wenangnya kerana ia dimiliki oleh pihak tertentu.
Menteri Besar, Datuk Seri Muhammad Sanusi Md. Nor berkata, semua pihak termasuk pemimpin perlu membaca laporan berhubung punca kejadian aliran puing dan banjir di Kupang, Baling pada 4 Julai lalu dengan teliti.
Katanya, laporan dikeluarkan jawatan kuasa khas ditubuhkan Kementerian Tenaga dan Sumber Asli (KeTSA) menyatakan bahawa kolam tersebut bukan punca kepada tragedi berkenaan.
“Kolam itu ada pemiliknya jadi tak boleh senang-senang nak musnahkan orang punya.
“Selain itu, perlu juga baca laporan jawatan kuasa khas ditubuhkan KeTSA terdiri daripada ratusan pakar yang menyatakan kolam tersebut bukan punca kejadian banjir,” katanya .
Beliau yang juga Pengerusi Lembaga Pengarah Kedah Medical Centre (KMC) berkata demikian ketika hadir merasmikan mesin Pengimejan Resonans Magnetik (MRI) dan mammografi digital di pusat perubatan swasta tersebut di sini hari ini.

Mengulas lanjut, kata beliau, jika tiga kolam itu pecah serentak sekalipun dengan tanpa hujan, air itu tidak akan sampai ke bawah gunung.
“Air dari kolam tersebut akan hilang di ‘jalan’ macam itu sahaja,” ujarnya.
Semalam, Ahli Parlimen Baling, Datuk Seri Abdul Azeez Abdul Rahim memaklumkan tiga kolam takungan air bersaiz gelanggang futsal di puncak gunung itu akan dimusnahkan dalam tempoh terdekat kerana dikatakan boleh mendatangkan bahaya kepada penduduk setempat.
Menurut Abdul Azeez, beliau sudah merujuk masalah itu kepada Perdana Menteri, Datuk Seri Ismail Sabri Yaakob yang berjanji akan menyelesaikannya segera.
Mengulas lanjut, Muhammad Sanusi turut menasihati Abdul Azeez agar tidak terperangkap dengan sentimen dimainkan golongan tidak berilmu atau individu yang tidak membaca laporan dikeluarkan KeTSA.
“Sebagai pemimpin, beliau perlu bersandarkan kepada pakar geologi,” katanya.  – KOSMO! ONLINE


Xinyi Solar tambah pelaburan 1.5 bilion di Melaka
Oleh AMRAN MULUP

22 Ogos 2022, 6:23 pm
MELAKA – Kerajaan negeri menerima peleburan baharu berjumlah RM1.5 bilion menerusi Syarikat Xinyi Solar (Malaysia) Sdn. Bhd. bagi memperluaskan perniagaan di Kawasan Perindustrian Lipat Kajang, Jasin dekat sini.
Ketua Menteri, Datuk Seri Sulaiman Md. Ali berkata, syarikat yang mula bertapak sejak 2014 dengan nilai pelaburan RM2 bilion itu telah membeli hartanah baharu seluas 38.72 hektar.
Menurutnya, pelaburan itu bagi tujuan meningkatkan keluasan kilang dalam usaha meningkatkan pertumbuhan ekonomi selepas pandemik Covid-19.
“Melalui pelaburan tersebut ia bakal membuka peluang pekerjaan antara 300 hingga 500 orang, sebelum ini mereka juga telah menyediakan peluang pekerjaan lebih 3,000 orang.
“Kerajaan negeri ingin mengucapkan terima kasih kepada Perbadanan Kemajuan Negeri Melaka (PKNM) dan Xinyi Solar yang telah bersetuju untuk bekerjasama dan melabur,” katanya.
Beliau berkata demikian pada Majlis Menandatangani Perjanjian Jual Beli Tanah Industri di Seri Negeri, Ayer Keroh di sini, hari ini.

Sulaiman menandatangani dokumen dan pertukaran perjanjian bersama Pengarah Urusan syarikat berkenaan, Datuk Sin Ket Hin disaksikan Setiausaha Kerajaan Negeri, Datuk Zaidi Johari dan Ketua
Pegawai Eksklusif PKNM, Datuk Mashitah Ismail.
Tambah Sulaiman, kerajaan negeri berharap melalui pelaburan tersebut akan dapat menarik minat dan keyakinan pelabur-pelabur lain untuk memilih Melaka sebagai destinasi pelaburan terunggul, selari dengan Hala Tuju Pembangunan Negeri Melaka 2035.


Rakyat Britain dibayar untuk jimat elektrik
Oleh KOSMO!

22 Ogos 2022, 6:30 pm
LONDON – Rakyat Britain yang tidak menggunakan peralatan elektrik berkapasiti tinggi ketika waktu puncak pada musim sejuk kali ini berpeluang menerima bayaran bagi tindakan mereka itu, lapor akhbar Metro UK semalam.
Langkah itu diambil bagi mengurangkan risiko bekalan elektrik terputus.
Justeru, isi rumah yang memiliki meter pintar akan ditawarkan diskaun dalam bil elektrik mereka bagi meredakan tekanan ke atas grid tenaga.
Pengendali Sistem Grid Elektrik Nasional (ESO) dilaporkan bersedia untuk mengumumkan rancangan  menawarkan rebat bagi isi rumah yang meminimumkan penggunaan peralatan elektrik termasuk mesin pengering pakaian dan pencuci pinggan serta peranti elektronik seperti konsol permainan.
Kesemua barangan elektrik perlu diminimumkan penggunaannya sekitar pukul 5 petang hingga 8 malam.
Menurut laporan, orang ramai berpeluang menerima bayaran sebanyak £6 (RM31.80) bagi setiap kiloWatt jam (Kw/j) yang dijimatkan.

Satu kWj bersamaan dengan jumlah tenaga diperlukan untuk menggunakan mesin pencuci pinggan selama kurang sejam atau pancuran mandi elektrik selama enam minit.
Cadangan itu tertakluk kepada kelulusan pengawal selia tenaga Britain, Ofgem, demikian menurut laporan akhbar The Sunday Times sambil menambah bahawa skim tersebut dijangka bermula pada Oktober ini.
“Kami sedang membangunkan satu perkhidmatan baharu yang akan disediakan kepada pengguna bagi mendapat manfaat sepanjang musim sejuk ini,” kata jurucakap ESO.
Tambah beliau, maklumat lanjut bagaimanapun akan diumumkan kemudian. – Agensi


Jurulatih skuad B-23 diumum minggu ini
Oleh MUHAMAD ARDIE PUTRA SUHAIMI

22 Ogos 2022, 6:30 pm
SHAH ALAM – Persatuan Bola Sepak Malaysia (FAM) mengesahkan posisi ketua jurulatih serta barisan kejurulatihannya bagi skuad bawah 23 (B-23) kebangsaan dijangka akan diumumkan secara rasmi pada minggu ini.
Setiausaha Agung FAM, Mohd. Saifuddin Abu Bakar berkata, kesemua individu terbabit hanya bakal didedahkan pada satu sidang media yang bakal dilakukan dalam masa terdekat.
Kata Mohd. Saifuddin, barisan kejurulatihan terbabit terdiri daripada gabungan jurulatih tempatan dan luar negara.
“Calon ketua jurulatih skuad B-23 negara sudah pun diisi dan kita kini hanya menunggu masa untuk mendedahkan kepada umum yang mungkin dilakukan pada minggu ini.
“Mengenai status barisan kejurulatihan, ia merupakan kombinasi daripada dalam dan luar negara seperti yang dilakukan bersama skuad kebangsaan ketika ini,” katanya kepada pemberita.
Mohd. Saifuddin ditemui ketika menghadiri majlis penyerahan kenderaan Kia menerusi syarikat pengedar, Dinamikjaya Motors Sdn Bhd (DJM) untuk kegunaan skuad Harimau Malaya yang telah berlangsung di Pusat 3S Kia Flagship di Shah Alam petang tadi.

Turut hadir pada majlis tersebut adalah kedua-dua Timbalan Presiden FAM, Datuk Mohd. Yusoff Mahadi dan Datuk S. Sivasundaram serta barisan Exco FAM, Datuk Seri Shahril Mokhtar, Syed Yazid Syed Omar dan Dr. Siti Faidul Maisarah Abdullah, serta ketua jurulatih Harimau Malaya, Kim Pan-gon.
Sebagai rekod, posisi ketua jurulatih skuad B-23 negara masih kosong selepas FAM membuat keputusan untuk ‘berpisah’ dengan pengendali import dari Australia, Brad Maloney pada bulan lalu.
Keputusan tersebut dibuat selepas Maloney gagal memberikan impak yang diharapkan bersama skuad muda Harimau Malaya pada temasya Sukan SEA 2021 di Vietnam dan kempen Piala Asia B-23 2022 di Uzbekistan baru-baru ini.
Difahamkan, pengendali import dari Korea Selatan menjadi pilihan untuk mengemudi skuad B-23 negara dengan dibantu ‘anak tempatan’ selaku penolong ketua jurulatih. – KOSMO! ONLINE


Wang KWSP RM519,000 ‘lebur’ taruh judi
Oleh KOSMO!

22 Ogos 2022, 6:16 pm
PETALING JAYA – Nasi sudah menjadi bubur. Perumpamaan itu sesuai dikaitkan dengan situasi seorang bekas penjawat awam yang akhirnya berputih mata melihat wang simpanan hasil titik peluhnya habis begitu sahaja angkara aktiviti berjudi.
Kisah yang dikongsikan Bro Fairus Channel itu, telah mendapat perhatian ramai dan rata-ratanya terkejut apabila mengetahui RM519,000 hasil pengeluaran Kumpulan Wang Simpanan Pekerja (KWSP) ditaruhkan untuk berjudi.
Katanya, individu tersebut merupakan bapa kepada seorang rakannya dan pada usia 58 tahun, lelaki berkenaan telah mendapat kelulusan mengeluarkan KWSP berjumlah RM560,000 setelah berpencen.
“Lelaki tersebut kemudiannya memberikan RM30,000 kepada isterinya sebagai hadiah kerana sentiasa menjadi penguat semangat sepanjang perkahwinan mereka.
“Selebihnya sebanyak RM519,000 akhirnya disalah guna apabila lelaki itu menghabiskan ke pusat perjudian dalam masa tiga hari sehingga berbaki sekitar RM11,000 sahaja,” kongsinya dalam satu hantaran video baru-baru ini.
Lebih malang, setelah tindakannya itu diketahui, isterinya seperti tidak dapat menerima hakikat sehingga berlaku konflik dalam rumah tangga mereka.

“Disebabkan terlampau kecewa, si siteri bertindak mengahalu lelaki itu dari rumah dan kini difahamkan mereka sudah berpisah,” jelasnya.
Menjengah ke ruangan komen, ada juga bekas pemain judi tampil mengakui pengalaman hidup mereka serta kerugian yang dihadapi sehingga memberi kesan terhadap kelangsungan hidup selepas itu.
“Saya rugi hampir jutaan ringgit selama lima tahun aktif berjudi, memang menyesal seumur hidup,” luah seorang pengguna. – KOSMO! ONLINE


Baharuddin kini pemangku Pengarah Cawangan Khas
Oleh NOR AZIAH MAT NOH

22 Ogos 2022, 6:13 pm
PETALING JAYA – Polis Diraja Malaysia (PDRM) hari ini mengumumkan pertukaran Pengarah Jabatan Cawangan Khas menerusi Majlis Serah Terima Tugas di Dewan Tan Sri Abdul Rahman, Pusat Latihan Polis, di sini hari ini.
Ketua Polis Negara, Tan Sri Acryl Sani Abdullah Sani berkata, pada majlis itu, Datuk Seri Zamri Yahya menyerahkan tugas kepada Datuk Baharuddin Ahmad yang dilantik sebagai pemangku Pengarah Cawangan Khas.
“Saya dan seluruh warga PDRM mengucapkan terima kasih atas kepimpinan cemerlang dan menyanjung tinggi kesetiaan serta khidmat bakti Zamri sepanjang berkhidmat dalam pasukan selama 36 tahun.
“Syabas dan tahniah kepada Baharuddin di atas pelantikan sebagai pemangku Pengarah Cawangan Khas,” katanya dalam satu kenyataan di sini hari ini.
Majlis turut menyaksikan penyerahan jawatan Pengerusi Perkep Cawangan Khas daripada Datin Seri Dr. Sazilah Tun Ahmad Sarji kepada Datin Hasimah Yon Abdul Latif. – KOSMO! ONLINE


Zii Jia mula langkah kanan di Kejohanan Dunia
Oleh MUHAMMAD HELMEE RAMLI

22 Ogos 2022, 6:12 pm
KUALA LUMPUR – Perseorangan lelaki No.1 negara, Lee Zii Jia menepati ramalan apabila mudah melangkah ke pusingan kedua Kejohanan Badminton Dunia di Tokyo, Jepun selepas menyingkirkan pemain Perancis, Brice Leverdez.
Pada pusingan pertama yang berlangsung di Gimnasium Metropolitan Tokyo itu, Zii Jia tidak berdepan sebarang masalah apabila memerlukan masa 38 minit untuk mencatat kemenangan straight-set 21-9, 21-13.
Meskipun bermula sedikit perlahan pada set pertama apabila membenarkan Leverdez memaksanya melakukan kesilapan sehingga kedudukan terikat 5-5, namun Zii Jia memperkemaskan permainan untuk menuju ke waktu rehat dengan 11-5.
Kemudian, bekas juara kejohanan Seluruh England (All England) itu tidak menoleh ke belakang lagi apabila terus mengutip mata demi mata sebelum menamatkan set pertama dengan 21-9.
Memasuki set kedua, Leverdez mengekalkan rentak permainan dengan menampilkan aksi agresif sehingga berjaya mendahului 5-1, sekali gus menyebabkan pemain berusia 36 tahun berada dalam tekanan.
Selepas mendahului perlawanan 11-8, Leverdez seolah-olah mendapat semangat baharu apabila menampilkan aksi lebih kemas, namun ia masih belum mampu menghalang Zii Jia melengkapkan kemenangan dengan 21-13.

Hasil kemenangan itu, Zii Jia yang juga juara Asia dijadualkan berdepan pemain tidak ternama, Bernardo Atilano di pusingan kedua selepas pemain Portugal itu mendapat bye. – KOSMO! ONLINE


Rakyat Pakistan tidak lagi mampu makan hidangan popular puri
Oleh KOSMO!

22 Ogos 2022, 5:30 pm
ISLAMABAD – Peningkatan harga barangan keperluan asas di Pakistan menyebabkan penduduk negara itu terpaksa melupakan hasrat untuk menikmati hidangan kegemaran ramai, puri, lapor laman berita India Today semalam.
Puri sabzi atau puri halwa menjadi makanan jalanan kegemaran penduduk Pakistan di mana mereka boleh menikmatinya pada bila-bila masa.
Namun, berikutan peningkatan harga komoditi asas dan lonjakan inflasi, populariti hidangan tersebut kini merudum.
Menurut seorang pengurus gerai jalanan, Mohammad Javed Abbasi, kadar inflasi yang tinggi telah membuatkan perniagaannya berbeza berbanding sebelum ini.
“Bilangan pelanggan kami berkurang. Jumlah orang yang menikmati halwa puri juga semakin sedikit,” katanya.
Lonjakan harga barangan keperluan asas menyebabkan peningkatan kos kepada pembuat puri kerana ia mempengaruhi harga tepung, minyak masak dan tenaga elektrik.

Menurut Biro Statistik Pakistan, inflasi harga pengguna tahunan negara mencecah 24.9 peratus pada Julai lalu, kadar tertinggi dalam tempoh 14 tahun.
Laporan tersebut turut menyebut beberapa bahan mengalami lonjakan harga seperti tomato (20.28 peratus), ayam (7.57 peratus), bawang (2.3 peratus), susu tepung (2.03 peratus), telur (1.63 peratus), kacang dal (1.42 peratus) dan ubi kentang (1.07 peratus). – AGENSI


Tingkat ekonomi melalui pembangunan teknologi, bakat berkualiti
Oleh MOHD RIDZAUDDIN ROSLAN

22 Ogos 2022, 4:52 pm
PUTRAJAYA – Kerajaan memberi keyakinan menjadikan Malaysia sebuah negara berpendapatan tinggi melalui penerimagunaan teknologi baharu selain penciptaan dan pembangunan teknologi tempatan dalam meningkatkan pertumbuhan ekonomi negara.
Perkara itu dijelaskan Perdana Menteri, Datuk Seri Ismail Sabri Yaakob selepas mempengerusikan Mesyuarat Majlis Tindakan Ekonomi tadi di mana turut menjelaskan kerajaan sentiasa berusaha membangunkan bakat masa hadapan bagi pertumbuhan ekonomi lebih inklusif dan mampan.
Ismail Sabri berkata, mesyuarat turut bersetuju dengan cadangan Kementerian Sains,Teknologi dan Inovasi (MOSTI) supaya langkah intervensi diambil bagi meningkatkan kedudukan Malaysia agar berada antara 20 teratas dunia dalam Indeks Inovasi Global (Global Innovation Index).
“Ini selari dengan sasaran Rancangan Malaysia Kedua Belas (RMKe-12) selain satu langkah strategik inovasi diwujudkan bagi meningkatkan pengkomersialan teknologi dan inovasi negara berikutan ketidakpadanan bidang itu dengan kehendak industri.
“Mesyuarat juga mengambil maklum berkaitan cabaran dan situasi bakat sedia ada seperti cabaran mencipta peluang pekerjaan berkemahiran tinggi serta menarik bakat berkemahiran,” katanya dalam satu kenyataan di sini tadi.
Jelasnya, negara juga berdepan saingan daripada negara maju lain yang menawarkan gaji lebih tinggi untuk menarik bakat berkemahiran ke sektor-sektor yang berpotensi tinggi

“Mesyuarat juga bersetuju untuk meneliti semula dasar-dasar melibatkan sumber manusia dan modal insan di semua kementerian berkaitan secara menyeluruh bagi menangani cabaran pasaran buruh.
“Kerajaan sentiasa berusaha memastikan negara sentiasa bergerak maju kehadapan seiring perubahan teknologi dan memenuhi keperluan semasa pasaran buruh bagi menjamin kesejahteraan Keluarga Malaysia,” jelasnya. -KOSMO! ONLINE


Ahli Parlimen Bersatu paling malas hadir sidang Dewan Rakyat
Oleh KOSMO!

22 Ogos 2022, 4:38 pm
PETALING JAYA – Hanya 25 peratus ketidakhadiran keseluruhan daripada 14.4 peratus Ahli Parlimennya, Bersatu dicatatkan sebagai parti paling malas hadiri sidang Dewan Rakyat.
Menurut statistik yang dikeluarkan Gerakan Pengundi Sedar (GPS), angka tersebut dikeluarkan berdasarkan sidang Dewan Rakyat yang bersidang selama 12 hari yang lalu.
“Bersatu (PN) selaku parti yang bersungguh-sungguh mahu menuntut jawatan Timbalan Perdana Menteri nampaknya tidak memanifestasikan keinginan mereka secara bersungguh-sungguh dengan memenuhi tanggungjawab sebagai ahli parlimen.
“Presidennya, Tan Sri Muhyiddin Yassin, hanya menghadiri lima daripada keseluruhan 12 hari sidang berlangsung manakala Timbalan Presiden, Ahmad Faizal Azumu dengan peratus kehadiran paling corot antara 222 ahli parlimen,” tulis GPS.
Statistik yang dikeluarkan GPS hari ini
Tambah GPS, dengan keseluruhan 25 peratus ketidakhadiran keseluruhan, prestasi mereka (Bersatu) sangat mengecewakan.
“Padahal, ahli parlimen Bersatu adalah keempat paling ramai yang memenuhi kerusi. Adakah kerusi ini sebenarnya layak untuk mereka?

“Satu-satunya wakil MIC (BN), Saravanan Murugan selaku Menteri Sumber Manusia juga jarang hadir dan hanya nampak muka ketika membentang RUU saja,” tulis GPS lagi. – KOSMO! ONLINE.


Kemasukan pesakit Covid-19 ke hospital catat penurunan
Oleh EDDY AQMAL MOHAMED HAMIDI

22 Ogos 2022, 4:45 pm
PUTRAJAYA – Kementerian Kesihatan (KKM) memaklumkan bahawa terdapat penurunan bagi jumlah kemasukan pesakit Covid-19 ke hospital serta Pusat Kuarantin dan Rawatan Covid-19 (PKRC) awam bagi setiap 100,000 penduduk di Malaysia.
Ketua Pengarah Kesihatan, Datuk Seri Dr. Noor Hisham Abdullah berkata, penurunan tersebut dikesan pada minggu epidemiologi Ke-33 bagi tahun 2022 (ME33/2022) iaitu bermula 14 sehingga 20 Ogos lalu.
“Jumlah pesakit kategori 1 dan 2 menunjukkan penurunan sebanyak 5.0 peratus manakala pesakit kategori 3, 4 dan 5 pula menunjukkan penurunan sebanyak 15.4 peratus.
“Begitu juga dengan peratus pengisian katil di fasiliti Covid-19 apabila penggunaan katil bukan kritikal menurun sebanyak 1 peratus namun penggunaan katil di unit rawatan rapi (ICU) menunjukkan peningkatan 5 peratus dan tiada perubahan di PKRC,” katanya dalam kenyataan hari ini.
Menurut Dr. Noor Hisham, kes-kes positif Covid-19 yang dipantau oleh Pusat Penilaian Covid-19 (CAC) di seluruh negara juga telah menunjukkan sedikit penurunan jika dibandingkan dalam tempoh sama pada ME32/2022 yang lalu.
“Terdapat penurunan sebanyak 5.4 peratus pada jumlah kedatangan pesakit ke CAC dan penurunan 9.9 peratus pesakit yang menjalani pemantauan di rumah manakala bilangan kes Covid-19 yang dirujuk CAC ke hospital dilaporkan menurun sebanyak 21.3 peratus.

“Bagi trend kes aktif harian Covid-19 yang dipantau secara maya (CAC Maya), pada akhir ME 33/2022 ianya turun kepada 16.3 peratus berbanding pada akhir ME 32/2022 iaitu daripada 62,516 kes kepada 52,326 kes,” jelas beliau.- KOSMO! ONLINE


Kutip 400 kg sampah di pesisiran pantai Kuala Perlis
Oleh SYED AZLAN SAYED HIZAR

22 Ogos 2022, 4:39 pm
KUALA PERLIS – Hampir 400 kilogram (kg) sampah di sepanjang pesisiran pantai Kuala Perlis sejauh kira-kira 1 kilometer berjaya dikutip dalam masa kurang dua jam pada hari ini.
Menurut Pengerusi Jawatankuasa Pertanian dan Industri Makanan negeri, Nurulhisham Yaakob berkata, sampah-sarap di kawasan pesisiran pantai itu boleh merosakkan ekosistem marin.
Katanya, sampah tersebut boleh mengganggu pertumbuhan plankton yang menjadi sumber makanan hidupan marin seperti ikan, udang dan ketam sekali gus menjejaskan sumber makanan di negara ini jika tidak dikawal.
“Untuk pengetahuan semua, pendapatan nelayan di Perlis merosot 20 hingga 30 peratus akibat kurangnya tangkapan hasil laut sejak dua tahun ini.
“Ia disebabkan sampah-sarap yang banyak dan tidak dibersihkan selama dua tahun semasa pandemik Covid-19 melanda negara suatu ketika dahulu,” katanya pada sidang akhbar selepas merasmikan program konservasi marin ‘Save Our Sea’ di sini hari ini.
Katanya, seramai 150 peserta terdiri daripada komuniti nelayan setempat dan wakil jabatan serta pertubuhan bukan kerajaan seperti Trash Hero menyertai kutipan sampah pesisir laut anjuran Jabatan Perikanan negeri.

“Kebanyakan sampah yang dipungut adalah bungkusan plastik makanan dipercayai dibuang oleh pelancong dan orang tempatan yang mengunjungi kawasan tersebut selain sampah hanyut,” jelasnya. – KOSMO! ONLINE


Kematian misteri lebih 190 tan ikan di Sungai Oder disiasat
Oleh KOSMO!

22 Ogos 2022, 6:00 pm
BERLIN – Pekerja di Sungai Oder yang mengalir melintasi  sempadan Poland-Jerman telah mengumpulkan  lebih 190 tan ikan mati, lapor akhbar Saudi Gazette semalam.
Angka tersebut dilaporkan selepas hampir dua minggu satu setengah minggu insiden kematian ikan secara besar-besaran itu mula dikesan.
Pasukan bomba Poland menemui 158 tan bangkai ikan dari Oder dan sungai lebih kecil setakat ini.
Sungai Ner yang lebih kecil, turut menjadi lokasi ikan mati ditemui terapung di permukaan air.
Sementara itu, sekurang-kurangnya 36 tan ikan mati telah ditemui di sebuah negeri Jerman setakat ini, demikian menurut anggaran awal oleh kementerian alam sekitar negeri Brandenburg.
Pihak berkuasa di kedua-dua belah Sungai Oder masih berusaha untuk mencari punca kematian besar-besaran itu.

Saintis-saintis bagaimanapun  mengesyaki pembiakan pesat alga tertentu menjadi puncanya.
Menteri Alam Sekitar Poland, Anna Moskwa mengumumkan siasatan intensif tentang bagaimana mikroorganisma itu dapat memasuki sungai.
Sementara itu, sebuah makmal di Brandenburg mengesan tahap racun makhluk perosak yang berlebihan di dalam air sungai.
Kepekatan racun makhluk perosak yang berlebihan selama beberapa hari sudah tentu memberi kesan kepada haiwan, tumbuhan dan mikroorganisma. -Agensi


‘Catwalk’ pegang rokok, aksi Noh Salleh tidak disenangi
22 Ogos 2022, 4:51 pm
PETALING JAYA – Seketika menyepikan diri selepas mengumumkan perceraian dengan Mizz Nina, penyanyi Noh Salleh mencuri tumpuan apabila membuat kemunculan di pentas Minggu Fesyen Kuala Lumpur 2022 (KLFW2022) di ibu negara, semalam.
Pada awal kemunculannya di pentas pentas peragaan, Noh dilihat memegang sebatang rokok yang tidak dinyalakan dalam sebuah video TikTok yang tular.
Vokalis Hujan itu juga dilihat membuat aksi cuba meminta pemetik rokok daripada hadirin yang berada di hadapannya sebelum meneruskan langkah sambil meletakkan rokok tersebut di mulutnya.
Biarpun tidak dinyalakan, penampilan penyanyi berusia 38 tahun itu tetap tidak disenangi banyak mata dek kelakuan yang disifatkan tidak sesuai dilakukan dalam acara nasional.
Lebih mengecewakan, perbuatan tersebut sememangnya dilarang dilakukan di tempat awam dan akan menjadi contoh tidak baik terutama buat golongan muda.
Pada acara tersebut, Noh atau nama lengkapnya Mohammad Noh Salleh, melakukan ‘catwalk’ memperagakan koleksi pakaian jenama Show Super Sunday.

Video tular berkenaan pantas menuai perhatian netizen yang rata-ratanya meluahkan pelbagai reaksi melihat tindak-tanduk penyanyi itu yang selamba memegang rokok di hadapan ramai orang.
Ada netizen yang terkejut melihat diri Noh sekarang yang didakwa sedang memberontak selepas ujian perceraian yang melanda hidupnya bersama Mizz Nina.
“Noh berperang dengan dirinya, masih mencari identiti,” tulis seorang netizen.
Bahkan ada juga yang menyifatkan inilah kehidupan yang dimahukan Noh sekarang selepas bercerai.
“Dia sudah bebas sekarang. Jadi diri sendiri, ya,” kata netizen lain.
Tidak kurang juga, ada netizen meluahkan rasa sedih melihat kehidupan penyanyi itu yang sedang bergelut dengan ujian hidup dialaminya.
“Sedihnya, Allah tengah uji dia,” komen netizen.
Sebelum ini, Noh pernah mencetus sensasi gara-gara selamba menghisap rokok elektronik ketika ditemu bual media dalam sebuah acara sekitar Julai lalu.
Noh yang pada ketika itu ditanya tentang spekulasi keretakan rumah tangganya bersama Mizz Nina menghembuskan asap rokok elektronik di hadapan wartawan yang mengerumuninya.
Beberapa minggu selepas itu, Noh dan Mizz Nina mengejutkan peminat apabila mendedahkan sudah berpisah menerusi perkongsian dalam Instagram masing-masing pada 4 Ogos lalu.
Pasangan itu berkahwin pada 2 Julai 2011 dan tidak dikurniakan cahaya mata tetapi mereka mengambil seorang anak angkat bernama Musa sekitar April lalu. – KOSMO! ONLINE


Mahu pinjam pam racun terjumpa mayat rakan berlumuran darah
Oleh MOHAMAD HAFIZI BIN MOHD SAID

22 Ogos 2022, 4:42 pm
PARIT – Niat seorang lelaki untuk meminjam pam racun daripada rakan sekampung bertukar tragedi apabila dia menjumpai rakannya terbaring berlumuran darah di hadapan rumah mangsa kira-kira pukul 10.30 pagi hari ini.
Lelaki yang ingin dikenali sebagai Hisham, 53, berkata, ketika dia tiba di halaman rumah rakannya, Norzi Jaafar, 58, dia melihat mangsa sedang terbaring di atas simen di luar kediamannya itu.
Katanya, pada mulanya dia menyangka rakannya itu terbaring kerana rebah akibat asma dan bergegas turun dari motosikal lalu memanggil nama mangsa, namun tidak berbalas.
“Saya kemudian terlihat ada warna hitam banyak di sebelah mangsa dan ingatkan itu tumpahan minyak hitam dan memanggil namanya sekali lagi tetapi dia masih diam.
“Bila saya datang dekat kepadanya saya terlihat kesan luka di leher dan mula sedar warna hitam itu darah dan Norzi tidak bernyawa lagi saat itu,” katanya kepada pemberita ketika ditemui di lokasi kejadian di Kampung Merua di sini hari ini. – KOSMO! ONLINE.


Majoriti Ketua Bahagian UMNO mahukan PRU-15 segera
Oleh MOHD RASDAN AHMAD

22 Ogos 2022, 5:02 pm
KUALA LUMPUR – Seramai 158 ketua bahagian UMNO yang hadir mesyuarat tergempar hari ini mendesak pilihan raya umum diadakan dengan kadar segera.
Ketua UMNO Sungai Besar, Datuk Seri Jamal Yunos berkata, desakan itu akan disampaikan kepada Perdana Menteri, Datuk Seri Ismail Sabri Yaakob oleh Presidennya Datuk Seri Ahmad Zahid Hamidi dalam mesyuarat tertinggi parti dalam masa terdekat.
“Majoriti Ketua Bahagian yang hadir hari ini setuju PRU-15 (Pilihan Raya Umum) diadakan dengan kadar segera.
“Mesyuarat hari ini adalah untuk melihat kesiapsiagaan dan keperluan untuk PRU-15 nanti, mungkin dalam tempoh sebulan atau mungkin seminggu lagi,” katanya di lobi Menara Dato Onn sebentar tadi.
Katanya lagi, tiada perbincangan mengenai kes mahkamah yang sedang dihadapi bekas Perdana Menteri, Datuk Seri Najib Tun Razak dalam perjumpaan kali ini.
“Tidak dibincangkan,” jelasnya ringkas.

Terdahulu, dilaporkan seramai 158 Ketua Bahagian UMNO seluruh negara hadir pada perjumpaan khas bersama Presiden UMNO hari ini.
Hanya tiga ahli Majlis Kerja Tertinggi (MKT) parti yang hadir, manakala Perdana Menteri, Datuk Seri Ismail Sabri Yaakob serta Datuk Seri Mahdzir Khalid tidak hadir kerana ada urusan lain. – KOSMO! ONLINE


Polis Thailand rampas barangan jenama mewah palsu bernilai RM6.2 juta
Oleh KOSMO!

22 Ogos 2022, 4:34 pm
BANGKOK – Pihak berkuasa Thailand merampas produk berjenama mewah palsu bernilai 50 juta baht (RM6.2 juta) di wilayah Nakhon Nayok, tengah negara itu, lapor laman berita Thaiger semalam.
Anggota dan pegawai daripada Jabatan Siasatan Khas menemui 60,000 hingga 70,000 jenis produk tiruan susulan serbuan di 15 gudang di bandar Nakhon Nayok yang merupakan ibu negeri wilayah Nakhon Nayok.
Produk tersebut mempunyai logo palsu daripada beberapa jenama terkenal dan mahal di dunia termasuk Gucci, Louis Vuitton, Chanel, Coach dan Longchamp.
Polis turut menahan penjaga gudang iaitu seorang lelaki Kemboja yang dikenali sebagai Heng.
Mereka juga menahan dua lagi suspek yang tidak dinamakan.
Polis membawa kesemua suspek ke Bangkok untuk disoal siasat. Polis memasukkan sejumlah besar  rampasan dalam beg baja dan  memuatkannya  ke dalam 10 buah trak.

Kumpulan suspek  sama pernah ditangkap tiga kali sebelum ini dengan tindakan undang-undang masih lagi berjalan.
Biarpun ini kali keempat mereka ditahan, nilai barang rampasan terbaharu adalah lebih tinggi berbanding nilai barangan tiruan sebelum ini. – Agensi


Baru lima hari bebas dari penjara, bekas penjenayah rogol ibu dan anak
Oleh KOSMO!

23 Ogos 2022, 10:00 pm
LONDON – Seorang lelaki Britain dijatuhi hukuman penjara seumur hidup selepas didapati bersalah memperkosa seorang ibu dan anaknya ketika berada di bawah pengaruh dadah, lapor akhbar New York Post semalam.
Joshua Carney, 28, menghadapi enam pertuduhan merogol di mana dia dilaporkan memaksa kedua-dua mangsa menyaksikan dia memperkosa mereka secara bergilir. Jenayah tersebut dilakukan hanya lima hari selepas dia dibebaskan dari penjara atas kesalahan lain.
Kedua-dua ibu dan anak itu berkata, tertuduh memecah masuk rumah mereka di Cardiff, Wales dan melakukan ugutan menggunakan pisau.
Mangsa kedua yang berusia 14 tahun sempat mengunci dirinya di dalam bilik dan menghubungi polis sebelum tertuduh memecah masuk.
“Berhenti menjerit atau saya akan menikam anda,” kata tertuduh kepada mangsa seperti didedahkan pendakwa raya.
Tertuduh kemudian memaksa mangsa pertama menyaksikan dia merogol anak perempuannya.

Hakim Tracey Lloyd-Clarke menyifatkan  tindakan Carney sebagai ‘amat sadis’ ketika menjatuhkan hukuman.
“Kesalahan kamu pada hari tersebut amat teruk dan bagaikan mimpi ngeri,” katanya.
Dalam pada itu, kedua-dua mangsa berkata, mereka mengalami trauma yang teruk selepas insiden tersebut.
“Sehingga pagi serangan itu berlaku, saya merupakan seorang wanita yang tabah dan berdikari. Namun, semuanya telah berubah,” kata mangsa pertama sambil menambah dia sukar untuk tidur kerana dihantui oleh mimpi buruk dan perasaan bersalah.
Sementara mangsa kedua menerusi kenyataan yang ditulis dan dibacakan oleh peguam pula berkata, dia berasa amat trauma sehingga takut untuk memeluk bapa kandungnya sendiri.
“Sebelum ini saya sering mengucup dan memeluk bapa, namun berasa tidak dapat melakukannya lagi. Saya berasa jijik,” katanya. – Agensi


Wanita curi motosikal jatuh dalam parit
Oleh KOSMO!

23 Ogos 2022, 10:30 pm
JAKARTA – Seorang wanita di Riau, Indonesia nekad mencuri sebuah motosikal dari kedai pengedar motosikal terpakai, namun drama kecurian itu berakhir dengan dia jatuh ke dalam sebuah parit, lapor laman berita Suara.com.
Video kejadian dimuat naik dalam akaun Instagram @kabarnegri.
Rakaman sistem televisyen litar tertutup (CCTV) itu memaparkan kejadian yang berlaku pada Ahad lalu.
Wanita itu melangkah masuk ke dalam premis seorang diri menuju ke deretan motosikal. Dia segera menghampiri sebuah motosikal lalu mencurinya dalam masa hanya beberapa saat.
Selepas sejam, akaun Instagram itu memuat naik satu video lain memaparkan wanita berkenaan terjatuh di dalam parit bersama motosikal tersebut.
Wanita itu memakai pakaian yang sama, manakala rambut dan bajunya kelihatan basah dan kotor.

Motosikal tersebut terbaring di dalam parit berhampiran ladang kelapa sawit. Dua lelaki kelihatan cuba mengangkatnya.
Kejadian tersebut mendapat perhatian netizen di ruangan komen.
“Sebelum masuk penjara, masuk parit dulu,” komen seorang netizen. – Agensi


Penduduk Selangor perlu sedia hadapi banjir hujung tahun ini
Oleh MOHD YUNUS YAKKUB

23 Ogos 2022, 8:38 pm
SHAH ALAM – Penduduk di Selangor khususnya Taman Sri Muda, Seksyen 25 perlu bersedia menghadapi gelombang banjir sekali lagi sekiranya menghadapi cuaca buruk seperti Disember tahun lalu.
Pengerusi Jawatankuasa Tetap Infrastruktur dan Kemudahan Awam, Pemodenan Pertanian dan Industri Asas Tani, Ir. Izham Hashim berkata, ini ekoran lokaliti Taman Sri Muda dikenal pasti sebagai paling rendah dengan menerima limpahan air dari hulu Sungai Klang di Gombak dan Kuala Lumpur apabila hujan lebat.
“Bagaimanapun, langkah jangka pendek sudah pun dilaksanakan seperti pembinaan ban di Sungai Klang dan Sungai Rasau bernilai RM2 juta selain penempatan 15 pam air termasuk dua jenis mudah alih di sana.
“Kerajaan negeri turut membeli set generator baharu sebagai ganti sekiranya pencawang elektrik di sana tidak berfungsi akibat ditenggelami air untuk menghidupkan pam dan pintu air, menerusi peruntukan tersebut,” katanya pada sidang akhbar, hari ini.
Tambah beliau, kebanyakan projek-projek utama tebatan banjir akan dilaksanakan mulai Januari tahun depan yang bernilai keseluruhan lebih RM6 billion.
Ini termasuk peruntukan daripada Kerajaan Persekutuan sebanyak RM4.7 bilion untuk pelencongan air Sungai Damansara.

“Selain itu, projek tebatan banjir melalui Jabatan Pengairan dan Saliran (JPS) itu juga akan dilaksanakan di Sungai Langat, Sungai Klang, Sungai Kapar Kecil dan Kapar Besar serta Sungai Kuyoh.
“Kesemua projek tersebut diselaraskan di bawah Jawatankuasa Skim Jaminan Air Mentah (SJAM) dengan matlamat asalnya untuk mengurus masalah pencemaran sungai dan gangguan bekalan air dan kemudiannya dikembangkan kepada pengendalian banjir dan kecemasan,” jelasnya.
Kata Izham, semua projek itu dibahagikan kepada fasa jangka pendek dan sederhana antaranya pembinaan kolam takungan air baharu di Taman Sri Muda berhampiran Lebuh Raya Kemuning Shah Alam (LKSA) bernilai RM15 juta di bawah JPS.
Ujarnya, Majlis Bandaraya Shah Alam (MBSA) pula akan melaksanakan Pelan Tindakan Banjir Shah Alam (SASuD) bernilai keseluruhan RM302 juta bagi tempoh 2022 hingga 2025.
“Sebahagian projek bernilai RM20 juta akan dilaksanakan di Taman Sri Muda pada bulan hadapan dan dijangka siap pada Mac 2023.
“Syarikat Pemerbadanan Menteri Besar (MBI) bersama Landasan Lumayan Sdn. Bhd. akan melaksanakan projek pendalaman Sungai Klang sepanjang 56 kilometer dari sempadan Selangor – Kuala Lumpur bernilai RM700 juta bermula Januari tahun depan juga,” katanya.
Mengulas lanjut, beliau berkata, sungai di Taman Sri Muda akan didalamkan antara 30 hingga 50 peratus berbanding paras 1.5 meter sekarang.
“Projek ini bernilai keseluruhan RM155 juta dengan jangkaan keseluruhan siap dalam tempoh tiga tahun,” tegasnya. -KOSMO!ONLINE


Kerjasama USIM, Nestle tumpu kesedaran pemakanan halal
Oleh SITI A'ISYAH SUKAIMI

23 Ogos 2022, 8:32 pm
PETALING JAYA – Universiti Sains Islam Malaysia (USIM) dan Nestle Product Sdn. Bhd. (Nestle) menjalin kerjasama dalam memberi pengetahuan dan kesedaran berkaitan keperluan pemakanan halal serta kepentingan amalan gaya hidup sihat menerusi Program [email protected] with Nestle.
USIM dalam kenyataan berkata, sehubungan itu, kerjasama pintar dan strategik tersebut dimeterai menerusi Majlis Menandatangani Memorandum Perjanjian (MoA) antara pihaknya dan Nestle di Bangi, semalam.
“Program [email protected] with Nestle adalah tanggungjawab sosial korporat (CSR) dianjurkan oleh Institut Fatwa dan Halal (IFFAH) USIM dengan kerjasama Nestle Malaysia menyasarkan penglibatan murid sekolah rendah.
“Murid akan dilibatkan dalam sesi pembelajaran menerusi perkongsian ilmu dan kesedaran berkenaan halal dalam kalangan masyarakat dari setiap lapisan umur,” katanya hari ini.
Dalam pada itu, program [email protected] with Nestle bertemakan Nutrisi Halal, Pendidikan Cemerlang memberi penekanan kepada pemahaman berkaitan kepentingan pengambilan makanan halal dalam kalangan umat Islam dan bukan Islam sekali gus cakna kepada produk makanan halal, bersih, selamat dan sihat.
Sementara itu, Naib Canselor Usim, Prof. Dr. Sharifuddin Md. Shaarani berkata, kerjasama tersebut salah satu langkah proaktif industri dalam menyokong program penyebaran ilmu kepenggunaan halal oleh pihak universiti kepada masyarakat.

“IFFAH USIM merupakan pusat tanggungjawab universiti menfokuskan keilmuan fatwa dan halal untuk mendidik masyarakat memacu kecemerlangan dan sinergi kelestarian fatwa serta halal di seluruh dunia.
“Dengan termeterainya perjanjian MoA antara IFFAH dengan Nestle Malaysia, diharap aktiviti-aktiviti berbentuk CSR dapat dilaksanakan lebih rancak pada masa akan datang,” ujarnya. – KOSMO! ONLINE


Pemandu teksi motosikal terima tempahan kebumikan janin
Oleh KOSMO!

23 Ogos 2022, 9:30 pm
JAKARTA – Seorang pemandu ojek atau teksi motosikal di Indonesia mendedahkan kisah dia  menerima tempahan daripada seorang pelanggan yang membawa janin selepas prosedur pengguguran, lapor laman berita Detik hari ini.
Lelaki bernama Herna Ropana dari Bandung, wilayah Jawa Barat itu berkata, beberapa hari lalu, dia menjemput seorang penumpang wanita tanpa mengesyaki sebarang perkara luar biasa pada awalnya.
Menurutnya, wanita terbabit membawa sebuah barang yang tidak diketahui isi kandungannya. Ketika dalam perjalanan ke tempat yang dituju, wanita tersebut memberitahu Herna bahawa bungkusan tersebut adalah janin yang digugurkan.
“Dia meminta saya menanam janin tersebut dan memberitahu bahawa suaminya berada di luar kota.
“Saya menjelaskan kepadanya bahawa ia bukan tugas saya (menanam janin) dan saya bertanyakan kepadanya mengenai ketua rukun tetangga di kawasannya, namun tidak dinyatakan secara jelas,” ujarnya.
Tambah Herna, jika dari awal dia mengetahui bahawa dia membawa ‘jenazah’, dia pasti akan membatalkan tempahan wanita tersebut.

“Saya berasa bimbang kerana diminta mengebumikan janin itu, apatah lagi ia bukan tanggungjawab saya. Ia perlu dikebumi dengan cara yang betul,” jelasnya.
Wanita itu kemudian mengaku bahawa dia sebenarnya tinggal bersama rakannya sebelum Herna bertindak menghantarnya pulang ke lokasi dia dijemput.
“Saya terus melaporkan kejadian itu kepada ketua rukun tetangga. Selepas itu, saya mendapat tahu bahawa ada individu yang melaporkan perkara tersebut kepada pihak polis,” ujarnya.
Wanita tersebut dilaporkan telah ditahan polis bagi membantu siasatan.
Sebelum ini, sebuah klip video memaparkan pemandu ojek menerima tempahan untuk mengebumikan janin menjadi tular di media sosial Indonesia. – Agensi


Najib tidak pernah berganjak – Asyraf Wajdi
Oleh MOHD RASDAN AHMAD

23 Ogos 2022, 11:08 pm
PETALING JAYA – Meskipun menghadapi pelbagai tekanan sejak dari awal proses pendakwaan, Datuk Seri Najib Razak tidak pernah berganjak, malah tegas berkali-kali mahu membersihkan nama beliau di mahkamah tanpa sekalipun meminta untuk kesnya dibuang atau digugurkan.
Ketua Pemuda UMNO Malaysia, Datuk Seri Asyraf Wajdi Dusuki berkata, bekas Perdana Menteri itu hanya konsisten meminta agar mendapat peluang dibicarakan secara adil (fair trial).
“Jauh sekali untuk dibandingkan dengan pengalaman 22 bulan ketika Pakatan Harapan (PH) memerintah, yang menyaksikan sejumlah besar kes-kes pemimpin mereka begitu mudah digugurkan oleh bekas Peguam Negara Tommy Thomas.
“Rakyat tidak pernah lupa bagaimana sistem keadilan diperkotak-katik melalui amalan pendakwaan politik terpilih dan campur tangan jelas dalam sistem kehakiman seperti pengguguran kes rasuah banglo Lim Guan Eng.
“Jenayah fitnah Rafizi terhadap Tabung Haji, ADUN DAP yang terlibat pengganas Harimau Pembebasan Tamil Eelam (LTTE), kes penipuan dan hasutan pemimpin PH yang telah didakwa, semuanya digugurkan walaupun mahkamah sudah mula bersidang,” ujarnya.
Walaupun begitu, Asyraf berkata, pihaknya menghormati keputusan Mahkamah Persekutuan walaupun tetap rasa terkilan kerana ruang untuk mantan Perdana Menteri mempertahankan dirinya terutama usaha untuk mengemukakan bukti-bukti baharu.

“Sudah tentu sukar untuk menyembunyikan rasa sayu, sedih dan dukacita dengan keputusan akhir Mahkamah Persekutuan hari ini.
“Walaupun berat hati untuk menerimanya, tetapi inilah keputusan yang telah dibuat setelah Datuk Seri Najib Razak melaluinya dengan penuh cekal dan hemah.
“Buat keluarga Datuk Seri Najib, bertabahlah, bersabarlah dengan dugaan yang menimpa hari ini,” jelasnya. – KOSMO! ONLINE


Hukuman Najib, bukti kuasa rakyat
Oleh MOHD RASDAN AHMAD

23 Ogos 2022, 9:18 pm
PETALING JAYA – Keputusan Mahkamah Persekutuan yang telah mengekalkan hukuman penjara dan denda kepada bekas Perdana Menteri, Datuk Seri Najib Tun Razak hari ini perlu dihormati dan sekali gus membuktikan bahawa rakyat mempunyai kuasa.
Presiden Parti Keadilan Rakyat (PKR), Datuk Seri Anwar Ibrahim berkata, pada 2018 rakyat telah membuktikan kuasa mereka dengan keputusan menjadikan badan kehakiman negara sebagai badan bebas.
“Saya sambut baik keputusan Mahkamah Persekutuan hari ini terkait mantan Perdana Menteri Datuk Seri Najib Tun Razak.
“Keputusan ini membuktikan rakyat itu berkuasa dan telah membuat satu keputusan untuk memastikan badan kehakiman bebas dan bersihkan negara daripada rasuah,” jelasnya sebentar tadi.
Tambahnya, keputusan rakyat ini jugalah yang membolehkan pendakwaan yang profesional dan ketegasan serta keberanian badan kehakiman membuat keputusan mengikut fakta.
“Ini juga membuktikan badan kehakiman kita bukan mengikut telunjuk politik pihak berkuasa seperti yang kita hadapi selama ini.

“Sekali saya ingin ucapkan penghargaan kepada institusi kehakiman yang tunduk dengan fakta dan hukum bukannya tunduk dengan kuasa politik,” jelasnya.
Terdahulu, Najib kekal dihukum penjara 12 tahun dan denda RM210 juta dalam kes dana syarikat SRC International Sdn. Bhd. berjumlah RM42 juta oleh Mahkamah Persekutuan hari ini. – KOSMO! ONLINE.


Semangat Najib tidak pudar, perjuangan UMNO tetap segar
Oleh MOHD RASDAN AHMAD

23 Ogos 2022, 11:40 pm
PETALING JAYA – Presiden UMNO, Datuk Seri Ahmad Zahid Hamidi menyifatkan hukuman penjara yang dikenakan kepada bekas Perdana Menteri, Datuk Seri Najib Razak sebagai peledak semangat partinya untuk terus berjuang.
Tegasnya, inilah peledak semangat kepada UMNO untuk bangkit serta terus mara ke hadapan.
“Kami percaya ada malam yang gelap pasti akan ada siang yang cerah. Masa akan menentukan segalanya. Buat Najib Razak dan ahli UMNO sekalian ingatlah ayat 40 surah al Taubah, ‘Janganlah kamu bersedih, sesungguhnya Allah bersama kita’.
“Marilah kita bersama-sama bersolidariti. Susah dan senang Datuk Seri Najib kita tetap bersama. Kita akan bertindak rasional terus akur dengan kehendak keputusan parti. Biro Politik akan diadakan dalam masa paling terdekat,” ujarnya sebentar tadi.
Dalam pada itu, Zahid berkata, Najib juga pernah meluahkan mengenai kekuasaan kehakiman yang ditekan ke atas dirinya yang didakwa tidak adil.
“Kami berada di luar dan dalam mahkamah tadi turut berasa sangat hiba, ada yang sebak dan teresak-esak menangis dari hati yang luhur, namun ini tidak bermakna kami berputus asa.

“Semoga Datuk Seri Najib diberikan ketabahan dan kekuatan dalaman dalam menghadapi dugaan ini. Sebagai pejuang tulen tidak mudah beliau patah semangat berjuang,” katanya.
Tambah Zahid, bak kata ungkapan Usman Awang, di belakang duri di depan api. UMNO tak bisa undur lagi duri dan api, tajam panasnya akan dihadapi, kebulatan ikrar tak akan berubah.
“Maka ayuh kita bangkit mengharungi onak dan duri, api perjuangan kita terus semarakkan. Marilah kita bangkit bersatu hati dan tenaga agar perjuangan Datuk Seri Najib terus menyala-nyala,” ujarnya. – KOSMO! ONLINE.


Kumpulan remaja serbu restoran McDonald’s untuk curi makanan
Oleh KOSMO!

23 Ogos 2022, 9:00 pm
LONDON – Sekumpulan remaja menyerbu ke dalam sebuah restoran McDonald’s di Britain untuk mencuri makanan dan minuman selepas melompat melepasi kaunter, lapor akhbar Daily Star semalam.
Kumpulan kira-kira 50 remaja itu menyerbu McDonald’s cawangan Clumber Street di Nottingham pada Ahad lalu sekitar pukul 9 malam (waktu tempatan).
Polis melaporkan bahawa tujuh daripada mereka mencuri makanan di dapur selain turut melarikan minuman ringan, lapor Nottinghamshire Live.
Rakaman kejadian dikongsikan di platform media sosial. Menurut polis, klip video itu dirakam oleh anggota kumpulan samseng tersebut.
Kira-kira 20 anggota kumpulan itu dikatakan berada di dalam premis tersebut dan mengugut serta menganiaya kakitangan restoran.
Jurucakap Polis Nottinghamshire berkata, kejadian itu ‘tidak boleh diterima sama sekali’.

“Kami memandang serius kejadian ini. Ini adalah rompakan komersial kerana kumpulan itu menceroboh ke belakang kaunter perniagaan selain mencuri makanan dan minuman ringan,” katanya.
Pegawai itu juga berkata, kumpulan sama dilaporkan berkumpul di luar sebuah lagi cawangan McDonald’s di Milton Street kira-kira pukul 10 malam (waktu tempatan) tetapi tiada apa-apa yang diambil.
Kumpulan samseng itu dipercayai disertai oleh remaja yang berusia antara 14 hingga 16 tahun.
Polis pergi ke kedua-dua restoran McDonald’s itu tetapi kumpulan samseng tersebut sudah beredar.
“Tiada tangkapan dibuat lagi, tetapi kami akan bekerjasama dengan McDonald’s Clumber Street dan menjalankan siasatan berdasarkan rakaman sistem televisyen litar tertutup (CCTV) untuk mencari mereka yang bertanggungjawab,” tambah jurucakap sama. – Agensi


BN sesekali tidak akan lemah – Lokman Adam
Oleh MOHD RASDAN AHMAD

23 Ogos 2022, 8:59 pm
PETALING JAYA – “Semangat kami tidak lemah dan akan terus berjuang bagi memastikan Barisan Nasional (BN) diangkat semula menjadi kerajaan yang tulen tidak seperti hari ini.”
Demikian jelas Bekas Ahli Majlis Tertinggi UMNO, Datuk Lokman Noor Adam ketika memberikan pandangan beliau selepas keputusan Mahkamah Persekutuan hari ini yang tetap menjatuhkan hukuman penjara 12 tahun dan denda RM210 juta kepada bekas Perdana Menteri, Datuk Seri Najib Razak.
Jelasnya, rakyat hari ini perlu membuka mata dan bangkit memperjuangkan perkara salah yang telah dibuktikan menerusi keputusan hari ini yang menjadikan Najib sebagai kambing hitam pihak tertentu.
“Kenapa Najib sahaja yang didakwa dan dihukum, mana pergi Jho Low yang terang-terang melarikan dana RM2.6 juta kenapa samapai sekarang masih belum jumpa dan turut didakwa?
“Kita mahukan kerajaan BN yang berkuasa, tidak seperti kerajaan campuran seperti hari ini. Selagi mereka ada kuasa, selagi itu akan ada lagi keputusan tidak adil seperti ini,” jelasnya kepada Kosmo! sebentar tadi.
Terdahulu, Najib kekal dihukum penjara 12 tahun dan denda RM210 juta dalam kes dana syarikat SRC International Sdn. Bhd. berjumlah RM42 juta oleh Mahkamah Persekutuan hari ini.

Keputusan sebulat suara itu (unanimous) dibuat panel lima hakim yang diketuai Ketua Hakim Negara Tun Tengku Maimun Tengku Mat.
Dalam penghakimannya, ketika membaca keputusan itu Hakim Tengku Maimun mendapati keputusan Hakim Mahkamah Tinggi dan panel-panel Hakim Mahkamah Rayuan sebelum ini adalah selamat dan tidak perlu diubah. – KOSMO! ONLINE.


NASA rakam bunyi seram ‘black hole’
Oleh KOSMO!

23 Ogos 2022, 8:15 pm
WASHINGTON – Pentadbiran Aeronautik dan Angkasa Lepas Kebangsaan (NASA) mendedahkan bunyi menakutkan yang berasal daripada sebuah lohong hitam (black hole)  di gugusan galaksi, lapor akhbar The Sun semalam.
Melodi tersebut dikatakan amat menakutkan seperti yang dijangka daripada sesuatu yang sangat misteri.
NASA merakam audio tersebut menggunakan pelbagai gelombang bunyi dan data pintar.
“Terdapat salah faham sebelum ini dengan ramai yang menyatakan bahawa tiada sebarang bunyi di angkasa lepas kerana kebanyakan ruang adalah hampagas. Kita mengetahui bahawa gelombang bunyi tidak dapat dipindahkan melalui hampagas.
“Bagaimanapun, terdapat satu gugusan galaksi yang mengandungi banyak gas sehingga membolehkan kami merakam bunyi yang sebenar.
“Jadi, kami menguatkannya (bunyi) dan menggabung dengan sebilangan data lain untuk anda mendengar bunyi lohong hitam,” kata NASA menerusi Twitter.

Lohong hitam tersebut ditemui di bahagian tengah gugusan galaksi digelar Perseus.
Pada 2003, ahli-ahli astronomi menyedari bahawa gelombang tekanan yang dihasilkan oleh lohong hitam menghasilkan ombak  dalam gas panas gugusan bintang tersebut. Ia dipercayai boleh diterjemah ke dalam nota bunyi.
Bagaimanapun, manusia tidak dapat mendengar bunyi tersebut. Justeru, pakar-pakar telah mengubahnya menerusi proses sonifikasi bagi menghasilkan bunyi aneh yang didedahkan tersebut.
“Bunyi itu didengari 144 kuadrilion dan 288 kuadrilion kali lebih kuat daripada frekuensi asalnya,” kata NASA. – Agensi


Mahkamah: Panel rumuskan sabitan Najib selamat, tidak perlu diubah
Oleh NUZULSHAM SHAMSUDDIN

23 Ogos 2022, 7:30 pm
PUTRAJAYA – Panel-panel Hakim Mahkamah Persekutuan merumuskan sabitan salah yang dijatuhkan Hakim Mahkamah Tinggi Datuk Mohd. Nazlan Mohd. Ghazali terhadap Datuk Seri Najib Tun Razak adalah betul selain mendapati pembelaan Najib gagal menimbulkan keraguan munasabah ke atas kes pendakwaan.
Ketua Hakim Negara Tun Tengku Maimun Tuan Mat ketika membacakan penghakiman, berkata Hakim Mohd. Nazlan sudah melakukan analisis yang mendalam terhadap bukti yang dikemukakan pihak pendakwaan.
“Oleh itu, kami tidak boleh menyimpulkan bahawa mana-mana dapatan Mahkamah Tinggi, seperti yang dikekalkan oleh Mahkamah Rayuan adalah songsang atau jelas salah sehingga memerlukan campur tangan rayuan. Kami bersetuju bahawa pembelaan perayu sememangnya tidak konsisten sehingga tidak menimbulkan keraguan munasabah terhadap kes pendakwaan.
“Dalam keadaan ini, dan selepas meneliti bukti, penghujahan dan rekod rayuan yang lain, kami mendapati aduan perayu seperti yang terkandung dalam petisyen rayuan ini tiada sebarang merit,” kata Tengku Maimun.
Selain Hakim Tengku Maimun panel lain yang turut bersidang bersama-sama panel lain yang turut yang mendengar prosiding hari ini ialah Hakim Besar Sabah dan Sarawak, Tan Sri Abang Iskandar Abang Hashim dan Hakim-Hakim Mahkamah Persekutuan, Datuk Nallini Pathmanathan, Datuk Mary Lim Thiam Suan dan Datuk Mohamad Zabidin Mohd. Diah.
Berhubung pembelaan, Tengku Maimun berkata, pembelaan Najib tidak pernah benar-benar mempertikaikan mengenai kemasukan dana SRC berjumlah RM42 juta seperti yang dipertuduhkan ke atasnya, dalam akaun bank peribadinya ketika kes itu dibicarakan.

Sebaliknya, Najib hanya mencabar elemen mens rea (niat jahat) bagi kesemua tujuh pertuduhan yang dikenakan ke atasnya iaitu menafikan mengetahui bahawa dana itu adalah daripada SRC.
“Pada masa sama perayu menegaskan bahawa beliau telah diperangkap  dalam satu konspirasi yang dirancang oleh ahli perniagaan dalam buruan Low Taek Jho (‘Jho Low); bekas Ketua Setiausaha Sulitnya Allahyarham Datuk Azlin Alias; dan bekas Ketua Pegawai Eksekutif SRC Nik Faisal Ariff Kamil serta pegawai bank,” kata beliau. – KOSMO! ONLINE


Harga tiket cecah ribuan, Kak Ani kata berbaloi
Oleh MOHAMMAD SHAHEMY AZMI

23 Ogos 2022, 7:44 pm
KUALA LUMPUR – Penyanyi Noraniza Idris tidak merasakan harga tiket konsert Malai Solo yang bakal berlangsung di Istana Budaya pada 21 hingga 23 Oktober depan terlalu mahal seperti yang diperkatakan ramai pihak.
Ujar Noraniza atau mesra disapa Kak Ani, dia merasakan harga yang diletakkan itu adalah berbaloi dengan persembahan yang bakal dipersembahkan nanti.
Bahkan, harga tiket yang dijual juga di dakwa tidak banyak beza dengan harga konsert penyanyi lain yang pernah diadakan sebelum.
“Mahal ke? Saya rasa macam okey harga tersebut. Lagipun saya sudah buat rujukan harga tiket konsert penyanyi lain sebelum ini.
“Harga tiket biasanya antara RM250 hingga RM1100. Jadi saya hanya tambah sedikit saja daripada harga yang pernah diletakkan penyanyi lain.
“Lagipun nilai yang saya tetapkan berbaloi dengan persembahan yang bakal disajikan kerana saya menggunakan pengarah muzik, sejumlah penari yang ramai serta teknologi terkini untuk memeriahkan lagi persembahan,”katanya kepada Kosmo! Online.

Noraniza yang ditemui ketika majlis sidang media Konsert Malai Solo Noraniza Idris di Istana Budaya, hari ini turut mengumumkan penerimaan dana sebanyak RM3 juta daripada sebuah syarikat hartanah.
“Alhamdulillah saya rasa lega apabila dana ini dapat menampung kos keseluruhan Konsert Malai Solo. Bagaimanapun saya masih mengalu-alukan penaja lain yang ingin membantu membiayai konsert ini,” ujarnya.
Dianjurkan oleh NIPV Managament Sdn Bhd, konsert berdurasi selama dua jam itu bakal menyaksikan Noraniza menyanyikan 24 buah lagu termasuk medley yang merangkumi lagu-lagu berentak Irama Malaysia dan etnik kreatif.
Tiket yang dijual sejak 19 Ogos lalu bermula RM299 hingga RM1599. – KOSMO! ONLINE


Sahabat karib belah perut, ‘curi’ bayi dalam kandungan wanita
Oleh KOSMO!

23 Ogos 2022, 8:00 pm
BRASILIA – Seorang wanita di Brazil yang hamil 36 minggu meninggal dunia selepas sabahat karibnya cuba ‘mencuri’ bayi dalam kandungan mangsa, lapor akhbar Daily Star semalam.
Flavia Godinho Mafra, 24, sedang mengandung anak pertama bersama suaminya, Valdeli. Mereka berkahwin pada Oktober 2019 dan tinggal di Canelinha, negeri Santa Catarin, lapor akhbar Mirror UK pula.
Rakan sekolahnya, Rozalba Grimm menawarkan diri untuk mengadakan parti prakelahiran atau ‘baby shower’ untuk bayi itu. Grimm turut berkongsi di media sosial baru-baru ini bahawa dia hamil.
Mafra hanya diberitahu untuk hadir ke acara itu dan Grimm akan menguruskan persiapan lain. Dia pergi ke acara itu pada 27 Ogos 2020,  manakala Valdeli menyedari isterinya tidak menggunakan aplikasi WhatsApp selama beberapa jam.
Wanita itu juga tidak pulang ke rumah dan apabila Valdeli menghubungi tetamu lain, mereka memberitahu bahawa acara itu telah dibatalkan.
Grimm membuat laporan orang hilang dan memberitahu polis  bahawa Mafra beredar bersama orang lain selepas diberitahu acara itu dibatalkan.

Pencarian Mafra membawa keluarga Vandeli ke sebuah gudang tembikar di mana mereka menemui sebuah tanur besar. Mayat mangsa ditemui di dalamnya dengan perut yang dibelah dan bayinya dikeluarkan.
Bedah siasat mendapati kepala Mafra dipukul dengan batu bata tetapi dia meninggal dunia akibat pendarahan.
Dalam pada itu, Grimm dan suaminya, Zulmiar Schiestl tiba di hospital dengan bayi yang baru lahir. Dia mendakwa telah melahirkan anak tetapi kakitangan hospital curiga terhadapnya.
Mereka tidak menemui sebarang tanda fizikal bahawa dia telah bersalin, manakala bayi perempuan itu mengalami luka di bahagian belakangnya. Selepas ujian dijalankan, dia didapati cuba untuk menjadikan bayi Mafra sebagai anaknya.
Grimm didakwa dengan pertuduhan membunuh, cubaan membunuh, penculikan dan penyembunyian mayat. Dia difahamkan mengalami keguguran sebelum ini.
Pihak pendakwa berkata, Grimm sihat dari segi mental. Dia didapati bersalah dan dijatuhkan hukuman penjara 57 tahun. – Agensi


Gagal ramal cuaca dengan tepat, ketua jabatan kaji cuaca, timbalan dipecat
Oleh KOSMO!

23 Ogos 2022, 7:30 pm
BUDAPEST – Kerajaan Hungary memecat ketua perkhidmatan kaji cuaca dan timbalannya semalam, dua hari selepas pertunjukan bunga api bagi meraikan cuti hari kebangsaan ditangguhkan kerana kebimbangan mengenai ribut.
Menteri Teknologi, Lazlo Palkovics yang mengawal selia Perkhidmatan Meteorologi Negara (NMS), memecat Presiden NMS, Kornelia Radiics dan timbalannya, Gyula Horvath tetapi tidak memberikan sebarang alasan.
Kementeriannya juga tidak membalas panggilan telefon daripada agensi berita AFP.
Bagaimanapun, pemecatan itu berlaku sehari selepas media prokerajaan mengkritik NMS kerana ramalan mereka bahawa ribut petir dan tiupan angin kuat akan berlaku pada Sabtu lalu menyebabkan pertunjukan bunga api besar-besaran terpaksa dibatalkan.
Akhbar online, Origo melaporkan, NMS telah memberikan ‘maklumat salah mengenai tahap cuaca buruk pada hari berkenaan dan mengelirukan pasukan operasi yang bertanggungjawab berhubung isu keselamatan.’
Agensi NMS memohon maaf pada Ahad lepas dan memetik ‘faktor ketidakpastian yang wujud dalam profesion ramalan kaji cuaca’ sebagai punca kesilapan itu berlaku.

“Mereka tidak dapat menghasilkan cuaca yang diingini, jadi mereka dipecat. Tidak, perkara ini bukan berlaku di negara-negara diktator Asia Tengah. Ia berlaku di Hungary yang diperintah oleh Fidesz (parti pemerintah),” kata pemimpin liberal, Andras Fekete-Gyor secara berseloroh di laman Facebook.
Pertunjukan bunga api dianggap terbesar di Eropah itu bertujuan untuk meraikan kewujudan negara Hungary selama 1,000 tahun. Pesta itu   telah dijadualkan semula lewat minggu ini.
Pihak pembangkang sebelum ini menggesa acara tersebut dibatalkan kerana dianggap membazir dan tidak berfaedah ketika Hungary sedang bergelut dengan krisis ekonomi.
Pada tahun 2006, perayaan tahunan itu dilanda ribut ganas yang mengorbankan lima orang dan mencederakan beratus-ratus yang lain. – AFP


Saya tidak akan lupakan jasa Najib – Ahmad Maslan
Oleh MOHD RASDAN AHMAD

23 Ogos 2022, 8:22 pm
PETALING JAYA – “Beliau anak Perdana Menteri, namun telah melantik saya, anak penoreh getah sebagai Timbalan Menteri sebelum ini .”
Begitulah status ringkas dari Ahli Majlis Kerja Tertinggi (MKT) UMNO, Datuk Seri Ahmad Maslan hari ini selepas keputusan Mahkamah Persekutuan yang tetap menjatuhkan hukuman kepada bekas Perdana Menteri, Datuk Seri Najib Razak.
Jelas Ahmad, dia tidak sesekali akan melupakan jasa yang telah dicurahkan oleh Ahli Parlimen Pekan itu yang telah melantiknya sebagai Timbalan Menteri Kewangan pada 2013 sehingga 2015.
“Tidak akan saya lupa.
“Kes ini akan terus diulas. Rakyat juga sedang menghakimi. Diharap beliau dan keluarga terus tabah,” ujarnya. – KOSMO! ONLINE.


‘Catwalk’ dengan rokok, Noh Hujan ditegur DG Noor Hisham
Oleh MOHAMMAD SHAHEMY AZMI

23 Ogos 2022, 7:50 pm
PETALING JAYA – Selepas dikecam netizen, tindakan berani penyanyi Noh Salleh tampil memegang sebatang rokok ketika muncul di pentas Minggu Fesyen Kuala Lumpur 2022 (KLFW2022) Ahad lalu, ditegur pula Ketua Pengarah Kesihatan, Tan Sri Dr. Noor Hisham.
Noor Hisham menerusi hantaran yang dimuat naik dalam Twitter, memandang serius perlakuan golongan artis yang memperlihatkan aksi seperti merokok atau menghisap vape depan khalayak ramai.
“Kementerian Kesihatan Malaysia (KKM) amat memandang serius terhadap isu berkaitan artis yang menonjolkan tingkah laku seperti merokok dan menghisap vape di khalayak ramai.
“Perbuatan ini menunjukkan contoh yang tidak baik kepada masyarakat sekeliling terutama kepada kanak-kanak dan remaja,” tulisnya.
Pada masa sama, Noor Hisham turut menyeru orang ramai untuk membantu usaha KKM mengekang budaya merokok.
“KKM menyeru setiap lapisan masyarakat termasuk artis dan selebriti untuk membantu usaha KKM bagi memastikan perbuatan merokok dapat dijadikan sebagai satu budaya yang tidak diterima lagi dalam kalangan masyarakat,” tulisnya di Twitter.

Ciapan Noor Hisham dalam Twitter.
Semalam tular aksi vokalis kumpulan Hujan itu dalam TikTok sewaktu tampil di pentas KLFW2022 sambil memegang sebatang rokok yang tidak dinyalakan.
Bekas suami kepada Mizz Nina itu dilihat membuat aksi cuba meminta pemetik rokok daripada hadirin yang berada di hadapannya sebelum meneruskan langkah sambil meletakkan rokok di mulutnya.
Biarpun tidak dinyalakan, penampilan penyanyi berusia 38 tahun itu tetap tidak disenangi banyak mata dek kelakuan yang disifatkan tidak sesuai dilakukan dalam acara nasional.
Sebelum ini, Noh pernah mencetus sensasi gara-gara selamba menghisap rokok elektronik ketika ditemu bual media dalam sebuah acara sekitar Julai lalu. – KOSMO! ONLINE


Panjat pokok pinang berani, hendak turun seriau
Oleh KOSMO!

23 Ogos 2022, 8:30 pm
JAKARTA – Sebuah klip video tular di media sosial Indonesia memaparkan seorang lelaki yang takut untuk turun setelah memanjat sebatang pokok pinang, lapor laman berita Suara.com.
Video tersebut dimuat naik dalam akaun Intagram @andreli_48.
Kejadian berlaku ketika lelaki berkenaan menyertai acara perlumbaan memanjat pokok pinang pada 17 Ogos lalu.
Peserta perlu membentuk tangga manusia untuk sampai ke puncak pokok itu.
Perkara berbeza berlaku terhadap peserta lelaki itu apabila dia tidak berani untuk turun setelah sampai ke puncak.
Lelaki yang hanya berseluar pendek itu duduk mencangkung dan memeluk batang pokok pinang.

Kelihatan sebuah jengkaut berwarna hijau menuju ke arahnya, manakala rakan-rakan bersorak dan mengejeknya. Tidak lama kemudian, lelaki itu berjaya turun setelah dibantu jengkaut tersebut.
Kejadian itu dirakam oleh seorang penduduk dan disaksikan ramai penduduk setempat.
Video itu mendapat perhatian netizen di ruangan komen.
“Macam kucing saya, boleh panjat tetapi tak boleh turun,” komen seorang netizen. – Agensi


Mahkamah: RM1 juta, pengeluaran terbesar daripada akaun Armada
Oleh NORLIZAH ABAS

23 Ogos 2022, 7:54 pm
KUALA LUMPUR – Mahkamah Tinggi di sini hari ini diberitahu, wang RM1 juta yang dinyatakan dalam pertuduhan pecah amanah terhadap Syed Saddiq Syed Abdul Rahman merupakan nilai terbesar yang pernah dikeluarkan daripada akaun milik Angkatan Bersatu Anak Muda (Armada).
Rafiq Hakim Razali berkata, wang tersebut dikeluarkan pada 6 Mac 2020 atas arahan Ahli Parlimen Muar itu yang mahukan ia `dilupuskan’ selepas pegawai Suruhanjaya Pencegahan Rasuah Malaysia (SPRM) melakukan siasatan berhubung kehilangan wang RM250,000 daripada peti besi di rumahnya.
Rafiq yang ketika itu berjawatan Penolong Bendahari Armada, Parti Pribumi Bersatu Malaysia (Bersatu) memberitahu, Syed Saddiq mengarahkan demikian kerana selaku bendahari dan pemegang amanah, beliau merupakan sasaran selanjutnya.
Ketika disoal balas oleh peguam Gobind Singh Deo yang mewakili Syed Saddiq, Rafiq bersetuju tertuduh tidak pernah menghasutnya mengeluarkan wang RM1 juta daripada akaun CIMB milik Armada.
Saksi pendakwaan ke-13 itu bagaimanapun tidak bersetuju bahawa beliau berpakat secara jahat dengan Syed Saddiq mengeluarkan wang itu sebaliknya menyatakan ia arahan tertuduh.
Dalam keterangannya, Rafiq turut menyatakan wang RM1 juta itu digunakan untuk melaksanakan program-program Armada dan sayap parti Bersatu itu tidak mengalami kerugian meskipun berlaku pengurangan wang dalam akaunnya.

Menurut Rafiq, beliau tidak pernah menerima arahan untuk membentangkan perbelanjaan Armada kepada mesyuarat Exco.
Pada prosiding soal balas itu, Rafiq menyatakan beliau baharu mengetahui bahawa sebanyak RM170,000 dibelanjakan untuk kempen pilihan raya Syed Saddiq di Muar.
“Wang RM170,000 untuk kegunaan kempen di Muar, saya tidak tahu kemana perginya wang tersebut. Saya cuma pindahkan ke dalam akaun beliau,” ujar saksi.
Sementara itu, pada sesi pemeriksaan semula oleh Timbalan Pendakwa Raya Datuk Wan Shaharuddin Wan Ladin, Rafiq diminta menjelaskan keterangannya sebelum ini bahawa beliau `terjebak’ berhubung pengeluaran wang RM1 juta itu.
Saksi memberitahu selaku salah seorang pemegang amanah, beliau `terjebak’ kerana membuat pengeluaran tanpa memaklumkannya kepada kepimpinan tertinggi atau mengemukakan kertas kerja mengenainya.
Ujar Rafiq, beliau juga tidak mengemukakan nota keterangan atau membuat laporan polis kerana berpendapat tindakan mengeluarkan wang itu satu kesalahan pecah amanah dan khuatir akan dikesan oleh pihak polis.
Dalam keterangannya, Rafiq menafikan beliau `diajar’ oleh pihak pendakwaan untuk memberi keterangan di mahkamah pada perbicaraan tersebut.
Sebelum mahkamah selesai bersidang, Gobind memohon agar tiga pegawai penyiasat SPRM dipanggil semula untuk diperiksa balas pada tarikh perbicaraan akan datang.
Pesuruhjaya Kehakiman Datuk Azhar Abdul Hamid menetapkan keterangan mereka didengar selama dua hari iaitu pada 27 dan 28 September ini.
Mahkamah turut mengarahkan kedua-dua pihak memfailkan penghujahan bertulis selewat-lewatnya pada 30 September manakala penghujahan lisan didengar pada 6 dan 7 Oktober ini. – KOSMO! ONLINE


Nooryana mohon maaf pada Najib, janji tidak akan berehat
Oleh KOSMO!

23 Ogos 2022, 7:45 pm
PETALING JAYA – “Saya minta maaf daddy.”
Demikian luahan Nooryana Najwa yang juga anak Datuk Seri Najib Tun Razak menerusi hantaran pada Instagram miliknya hari ini.
Malah, Nooryana Najwa turut memuat naik gambar memegang tangan Najib dipercayai sewaktu di dalam mahkamah.
“Mungkin kita tidak cukup berjuang. Mungkin kita meletakkan sepenuhnya kepercayaan kepada sistem keadilan kita.
“Mungkin kita terlalu percaya dengan sepenuh hati tujuan kita, sehingga kita melawannya selama empat tahun,” katanya.
Dalam pada itu, dia mendakwa, bapanya tidak mendapat keadilan pada hari ini selain mereka tidak berpeluang untuk memperjuangkannya.

“Tetapi ‘Bossku’ tidak berakhir di sini.
“Saya berjanji (kepada daddy) bahawa mummy (Datin Seri Rosmah Mansor), Ashman, Abang Jaja, saya, keluarga serta orang-orang yang lain tidak akan berehat sehingga anda selamat kembali bersama kami dan keadilan,” ujarnya. – KOSMO! ONLINE


Swafoto terakhir pesohor media sosial sebelum terjatuh ke dalam gaung
Oleh KOSMO!

23 Ogos 2022, 6:30 pm
ROM – Seorang lelaki Itali mati akibat terjatuh ke dalam gaung sejurus selepas memuat naik gambar swafoto bersama teman wanitanya ketika mereka mendaki sebuah kawasan berbatu popular, lapor akhbar New York Post semalam.
Andrea Mazzetto, 30, dikatakan cuba mengambil telefon bimbitnya yang tercicir sebelum jatuh dari ketinggian 198.12 meter di kawasan batu Altar Knotto.
Pasukan penyelamat yang tiba menggunakan helikopter, mengesahkan Mazzetto mati di tempat kejadian.
Lelaki yang mempunyai hampir 2,500 pengikut di laman Instagramnya sebelum ini kerap  berkongsi  gambar-gambar pendakiannya bersama teman wanita, Sara Bragante.
Dia juga sempat mengemas kini akaun media sosialnya dengan memuat naik gambar swafoto bersama Bragante sejurus sebelum kemalangan berlaku.
“Gambar sumpahan terakhir kami bersama. Kamu akan sentiasa bersama saya,” tulis Bragante bersama-sama gambar tersebut.

Laporan awal menyebut bahawa Mazzetto cuba mendapatkan telefon bimbit Bragante, namun polis kemudian menjelaskan bahawa peranti tersebut adalah milik mangsa. – Agensi


Banjir kilat ragut 20 nyawa, lebih 35 cedera
Oleh KOSMO!

23 Ogos 2022, 7:00 pm
KABUL – Sekurang-kurangnya 20 orang terkorban akibat banjir kilat di tengah Afghanistan sejak 48 jam lalu dengan hujan lebat turut memusnahkan beribu-ribu kediaman dan merosakkan kawasan pertanian, lapor laman berita Wion News semalam.
Afghanistan mengalami banyak bencana alam pada tahun ini termasuk kemarau teruk dan gempa bumi dahsyat yang menyebabkan lebih 1,000 orang terkorban pada Jun lalu.
Banjir di wilayah Logar itu mengakibatkan 20 kematian dan 35 mangsa cedera, demikian menurut jurucakap agensi pengurusan bencana Afghanistan, Mohammad Nassim Haqqani.
Laporan tidak rasmi bagaimanapun meletakkan angka korban yang lebih tinggi.
Pentadbiran Taliban telah bergelut untuk bertindak balas terhadap bencana alam yang berterusan dan meminta bantuan antarabangsa.
Dalam satu rakaman video yang dikongsikan di media sosial, jurucakap kepimpinan Taliban, Zabihullah Mujahid merayu kepada masyarakat antarabangsa khususnya negara-negara Islam dan organisasi kemanusiaan untuk memberikan bantuan segera kepada mangsa.

Walaupun organisasi bantuan antarabangsa telah menawarkan sokongan selama berbulan-bulan, Afghanistan dikatakan memerlukan lebih banyak akses kepada sumber dan pembiayaan bagi mengelak malapetaka kemanusiaan daripada berlaku.
Ia termasuk penduduk hilang tempat tinggal dan tidak mempunyai akses kepada tempat perlindungan ataupun  air bersih. – Agensi


Skim SRI, Geran Bon diperluas untuk mudahcara menjana sukuk
Oleh KOSMO!

23 Ogos 2022, 6:37 pm
PETALING JAYA – Skim Sukuk Pelaburan Mampan dan Bertanggungjawab (SRI) dan Geran Bon (Geran) telah diperluaskan bagi memudahcarakan syarikat menjana sukuk dalam memenuhi keperluan kewangan
mampan mereka.
Menurut kenyataan yang dikeluarkan Suruhanjaya Sekuriti (SC),  Geran tersebut kini diperluaskan kepada sukuk berkaitan SRI yang diterbitkan di bawah Rangka Kerja Sukuk berkaitan SRI (Rangka Kerja) yang diperkenalkan pada Jun 2022.
Peluasan Geran itu juga akan membolehkan penerbit sukuk berkaitan SRI yang layak untuk mengofset sehingga 90 peratus daripada kos semakan luaran yang ditanggung, tertakluk kepada jumlah maksimum RM300,000 bagi setiap terbitan.
“Peluasan itu adalah sebahagian daripada keutamaan Pelan Induk Pasaran 3 untuk memudahcarakan peralihan kewangan yang menyokong komitmen dan aspirasi negara untuk beralih kepada ekonomi rendah karbon dan berdaya tahan iklim.
“Ia bermatlamat menggalakkan penerbitan sukuk berkaitan SRI oleh syarikat korporat dalam industri intensif karbon ketika mereka beralih ke arah amalan kemampanan yang lebih baik dan aktiviti rendah karbon,” katanya.
Ditubuhkan pada 2018, Geran tersebut yang dahulunya dikenali sebagai Skim Geran Sukuk SRI Hijau, juga terpakai untuk sukuk yang diterbitkan di bawah Rangka Kerja Sukuk SRI SC dan bon yang diterbitkan di bawah Piawaian Bon Hijau, Sosial dan Kemampanan ASEAN. -KOSMO! ONLINE


Najib akan jumpa rakyat semula pada usia 81 tahun
Oleh KOSMO!

23 Ogos 2022, 6:35 pm
PETALING JAYA – Bekas Perdana Menteri, Datuk Seri Najib Tun Razak hanya akan kembali bertemu dengan orang ramai pada usia 81 tahun apabila lengkap tempoh hukuman selama 12 tahun yang dikekalkan ke atasnya oleh Mahkamah Persekutuan, Putrajaya hari ini.
Najib yang dilahirkan pada 23 Julai 1953 di Kuala Lipis, Pahang kini berusia 69 tahun.
Terdahulu, Mahkamah Persekutuan mengekalkan hukuman penjara 12 tahun dan denda RM210 juta ke atas bekas perdana menteri keenam itu pada prosiding yang Ketua Hakim Negara, Tun Tengku Maimun Tuan Mat.
Selain Hakim Tengku Maimun panel lain yang turut bersidang bersama-sama panel lain yang turut yang mendengar prosiding hari ini ialah Hakim Besar Sabah dan Sarawak, Tan Sri Abang Iskandar Abang Hashim dan Hakim-Hakim Mahkamah Persekutuan, Datuk Nallini Pathmanathan, Datuk Mary Lim Thiam Suan dan Datuk Mohamad Zabidin Mohd. Diah.
Pada 28 Julai 2020, Mahkamah Tinggi Kuala Lumpur mendapati Najib bersalah terhadap tujuh pertuduhan rasuah dan pengubahan wang haram penyelewengan dana SRC berjumlah RM42 juta dan memerintahkan Najib dipenjara 12 tahun dan didenda sebanyak RM210 juta.


[VIDEO] Najib tiba di Penjara Kajang
Oleh ZULKIFLI MANZOR

23 Ogos 2022, 7:21 pm
SEMENYIH – Bekas Perdana Menteri, Datuk Seri Najib Tun Razak dilaporkan tiba di pekarangan Penjara Kajang selepas bertolak dari Mahkamah Persekutuan, Putrajaya kira-kira pukul 5.44 petang tadi.
Kenderaan utiliti sukan (SUV) jenis Inokom Santa Fe berwarna hitam yang membawa Najib mula dilihat memasuki pekarangan Penjara Kajang sekitar pukul 6.05 petang tadi.
Terdahulu, Mahkamah Persekutuan hari ini menolak rayuan Najib untuk mengenepikan hukuman penjara dan denda dalam kes penyelewengan dana SRC berjumlah RM42 juta.
Sehubungan itu, hukuman penjara 12 tahun dan denda RM210 juta terhadap beliau seperti diputuskan oleh Hakim Mahkamah Tinggi sebelum ini dikekalkan.
Laluan masuk ke Penjara Kajang dikawal ketat oleh anggota Penjara Kajang dan kelihatan anggota polis turut berada di hadapan penjara tersebut serta melibatkan beberapa jalan utama ditutup. – KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


Najib masuk penjara sohor di Twitter
Oleh KOSMO!

23 Ogos 2022, 6:53 pm
PETALING JAYA – Nama bekas Perdana Menteri, Datuk Seri Najib Tun Razak sohor di Twitter sejak pagi tadi apabila rata-rata pengguna media sosial seperti tidak sabar menunggu keputusan akhir perbicaraan kes rasuah dan penyelewengan dana SRC.
Tinjauan Kosmo! di platform tersebut mendapati sehingga kini tanda pagar ‘Najib’ meraih lebih 130,000 ciapan dalam tempoh dua jam selain beberapa nama lain seperti isterinya, Datin Seri Rosmah Mansor; Ketua Hakim, Tun Tengku Maimun Tuan Mat juga menjadi tular.
Terdahulu, Mahkamah Persekutuan Putrajaya mengekalkan hukuman penjara 12 tahun dan denda RM210 juta ke atas bekas perdana menteri keenam itu pada prosiding yang diketuai Ketua Hakim Negara, Tun Tengku Maimun Tuan Mat.
Sementara itu, pelbagai reaksi diberikan orang ramai berhubung keputusan tersebut.
“Rasanya denda banyak itu belum cukup untuk sedarkan Najib dari kesalahan yang beliau buat,” ciap seorang pengguna.
“Najib masuk penjara, ramai tepuk tangan berpuas hati, kita tunggu pula apa keputusan mahkamah berkaitan isterinya nanti,” ciap pengguna lain. – KOSMO! ONLINE


Artis tonjol tingkah laku merokok, vape bukan contoh baik
Oleh SITI A'ISYAH SUKAIMI

23 Ogos 2022, 6:41 pm
PETALING JAYA – Kementerian Kesihatan (KKM) memandang serius terhadap isu berkaitan artis yang menonjolkan tingkah laku seperti merokok dan menghisap vape di khalayak ramai serta pentas persembahan.
Ketua Pengarah Kesihatan, Tan Sri Dr. Noor Hisham Abdullah berkata, perbuatan tersebut menunjukkan contoh tidak baik kepada masyarakat sekeliling terutama kepada kanak-kanak dan remaja.
“Dari sudut kesihatan, perbuatan merokok atau menghisap vape sememangnya mendatangkan kemudaratan baik kepada perokok dan orang sekeliling mereka.
“Sebagai seorang selebriti, tingkah laku mereka sentiasa diperhatikan masyarakat dan akan menjadi ikutan. Oleh itu sebagai selebriti, mereka mempunyai tanggungjawab untuk menunjukkan tingkah laku baik yang boleh menjadi teladan kepada masyarakat,” katanya pada hantaran Facebook hari ini.
Dalam pada itu, Dr. Noor Hisham berkata, perkara tersebut juga selaras dengan hasrat KKM untuk membentangkan Rang Undang-undang Kawalan Produk Tembakau dan Merokok 2022 supaya kawalan terhadap produk merokok secara komprehensif dapat dilaksanakan bagi mengekang masalah merokok dalam kalangan masyarakat.
“Sehubungan itu, KKM menyeru setiap lapisan masyarakat termasuk artis dan selebriti membantu usaha kementerian bagi memastikan perbuatan merokok dapat dijadikan sebagai satu budaya yang tidak diterima lagi dalam kalangan masyarakat,” ujarnya.

Kosmo! Online melaporkan, penyanyi Noh Salleh mencuri tumpuan apabila membuat kemunculan di pentas Minggu Fesyen Kuala Lumpur 2022 (KLFW2022) di ibu negara, semalam.
Pada awal kemunculannya di pentas pentas peragaan, Noh dilihat memegang sebatang rokok yang tidak dinyalakan dalam sebuah video TikTok yang tular.
Vokalis Hujan itu juga dilihat membuat aksi cuba meminta pemetik rokok daripada hadirin yang berada di hadapannya sebelum meneruskan langkah sambil meletakkan rokok tersebut di mulutnya. – KOSMO! ONLINE


Scomnet catat pertumbuhan PAT sebanyak 73.82 peratus
Oleh KOSMO!

23 Ogos 2022, 7:03 pm
PETALING JAYA – Supercomnet Technologies Berhad  (Scomnet) mencatat pertumbuhan sebanyak 73.82 peratus bagi keuntungan selepas cukai (PAT) suku kedua thun kewangan berakhir 30 Jun 2022 (Q2FY22) kepada RM9.40 juta berbanding RM5.40 juta tempoh sama tahun lalu.
Peningkatan ini disumbangkan oleh jualan yang lebih baik daripada margin tinggi produk khususnya daripada segmen perubatan.
Dalam maklumannya kepada Bursa Malaysia, perolehan Scomnet bagi Q2FY22 naik sebanyak 21.71 peratus kepada RM39.86 juta berbanding RM32.75 juta tempoh sama sebelum ini.
Peningkatan ini juga dipacu oleh permintaan tinggi daripada automotif, perubatan dan perindustrian.
Bagi perbandingan suku ke suku, hasil Kumpulan tumbuh 10.81 peratus kepada RM39.86 juta berbanding RM35.97 juta berasaskan kepada jualan yang tinggi daripada segmen perindustrian dan automotif.
Bag kajian sukuan pula, segmen perubatan kekal sebagai penyumbang terbesar dengan hasil menyumbang sebanyak 61 peratus manakala segmen automotif pula menyumbang 10 peratus berbanding lima peratus daripada tempoh sebelumnya.

Mengulas mengenai keputusan kewangan tersebut, Pengarah Urusan Scomnet, James Shiue berkata, ini adalah hasil daripada usaha keras Kumpulan untuk memenuhi permintaan pelanggan daripada segmen perubatan dan automotif.
“Memandangkan segmen perubatan adalah penyumbang utama Kumpulan tetapi dalam masa yang sama, , kami melihat terdapat banyak permintaan dan tempahan daripada segmen automotif.
“Untuk suku depan, kami menjangkakan hasil daripada segmen automotif akan melebihi daripada segmen perubatan secara beransur-ansur,” katanya dalam kenyataan.
Bagi keputusan kewangan kumulutif, Kumpulan mencatat hasil bagi tahun kewangan 2022, sebanyak 7.84 peratus daripada RM70.32 juta kepada RM75.83 juta. -KOSMO! ONLINE


Mekanik jatuh motosikal maut diseret sebuah kereta
Oleh ROHANA MOHD. NAWI

23 Ogos 2022, 6:48 pm
PASIR MAS – Seorang mekanik maut diseret sebuah kereta selepas terjatuh daripada motosikal yang ditunggangnya dalam kejadian di hadapan sebuah stesen minyak di Tendong di sini awal pagi tadi.
Dalam kejadian pukul 2 pagi itu, mangsa, Muhammad Yazid Zakaria, 33, maut di lokasi selepas mengalami kecederaan parah pada beberapa bahagian anggota badan.
Ketua Polis Daerah Pasir Mas, Asisten Komisioner Mohd. Nasaruddin M. Nasir berkata, siasatan awal mendapati, seorang lelaki berusia 45 tahun sedang memandu kereta jenis Perodua Myvi dari arah Wakaf Bharu menghala ke Pasir Mas.
Menurutnya, pada masa yang sama, mangsa yang menunggang sebuah motosikal dipercayai terjatuh sebelum memasuki laluan bertentangan.
“Ekoran jarak yang terlalu dekat, pemandu kereta itu tidak dapat mengelak sebelum menyeret mangsa.
“Insiden itu menyebabkan mangsa disahkan meninggal dunia ditempat kejadian,” katanya dalam satu kenyataan di sini hari ini.

Menurut Mohd. Nasaruddin, mayat mangsa dihantar ke Hospital Pasir Mas di sini proses bedah siasat sebelum diserahkan kepada keluarga.
Katanya, kes disiasat mengikut Seksyen 41(1) Akta Pengangkutan Jalan 1987. – KOSMO! ONLINE


USIM, Nurflix jalin kerjasama hasil dokumentari al-Quran dan sains
Oleh ZAKKINA WATI AHMAD TARMIZI

23 Ogos 2022, 6:18 pm
SEREMBAN – Universiti Sains Islam Malaysia (USIM) menjalinkan kerjasama dengan sebuah platform penstriman televisyen dalam talian, Nurflix Sdn. Bhd. agi menghasilkan sebuah dokumentari al-Quran dan Sains pada hujung tahun ini.
Naib Canselor USIM, Prof. Dr. Sharifudin Md. Shaarani berkata, buat julung kalinya kerjasama itu menggabungkan kedua-dua pihak yang mana masing-masing mempunyai kepakaran tersendiri.
“Melalui kerjasama ini, USIM dan Nurflix akan bersama-sama menghasilkan sebuah dokumentari bagi merungkai rahsia berkaitan al-Quran dan Sains yang akan turut melibatkan penyelidik dalam kalangan akademik universiti.
“Kerjasama ini juga akan melibatkan program penempatan latihan industri pelajar di dalam industri,” katanya kepada pemberita selepas Majlis Menandatangani Memorandum Persefahaman (MoU) antara USIM dan Nurflix di Nilai di sini hari ini.
Sharifudin berkata, sebanyak 12 tajuk utama akan dimasukkan di dalam kandungan dokumentari berkenaan yang bakal disiarkan pada Januari 2023.
Dalam pada itu, Ketua Pegawai Eksekutif Nurflix, Syah Rizal Mohamed berkata, penghasilan dokumentari berkenaan membolehkan penonton melihat kandungan berasaskan al-Quran dan Sains hasil penyelidikan dan kepakaran USIM.

“Kami berharap penyediaan manuskrip oleh pakar akademik ini dapat ditonton secara dalam talian. Insya-Allah pada bulan Januari 2023, dokumentari mahupun sebuah filem pendek akan dihasilkan melalui kolaborasi ini,” katanya. – KOSMO! ONLINE


Lamborghini Aventador, Mazda CX-5 terbakar selepas berlanggar
Oleh KOSMO!

23 Ogos 2022, 6:00 pm
LONDON – Sebuah ‘super car’ jenama Lamborghini berharga £270,000 (RM1.4 juta) terbakar apabila bertembung dengan kenderaan utiliti sukan (SUV), Mazda CX-5 dalam kemalangan di sebuah lebuh raya di Britain, lapor akhbar The Sun.
Insiden semalam itu menyebabkan kesesakan lalu lintas terhenti sepanjang lebih 9 kilometer.
Perkhidmatan kecemasan dikejarkan ke lokasi kejadian selepas kereta Lamborghini Aventador merempuh Mazda tersebut sebelum kedua-duanya terbakar.
Beberapa kenderaan pasukan kecemasan termasuk ambulans, polis dan jentera bomba menghalang  jalan raya ketika anggota bomba bertungkus-lumus memadamkan kebakaran.
Van forensik turut dilihat di lokasi kejadian dengan lebuh raya M62 arah barat ditutup sehingga waktu petang.
“Pada pukul 5.11 petang (waktu tempatan), polis mendapat laporan mengenai dua kenderaan yang bertembung di M62 arah barat.

“Dua orang yang berada di dalam Lamborghini tersebut dibawa ke hospital untuk rawatan lanjut. Tiada kecederaan lain dilaporkan dan siasatan masih dijalankan.
“Jalan tersebut ditutup buat masa ini dan pemandu dinasihatkan mengelak daripada melalui kawasan itu,” kata jurucakap Polis Yorkshire Barat. – Agensi


Mahkamah: Najib dilihat sedih, ditemani Rosmah, 2 anak
Oleh NUZULSHAM SHAMSUDDIN

23 Ogos 2022, 6:08 pm
PUTRAJAYA – Datuk Seri Najib Tun Razak dilihat sedih dalam kandang tertuduh manakala isterinya, Datin Seri Rosmah Mansor mengelap air mata selepas Mahkamah Persekutuan di sini mengekalkan hukuman penjara 12 tahun dan denda RM210 juta.
Selain Rosmah, turut berada disamping Najib ialah dua anaknya, Norashman serta Nooryana Najwa.
Setakat pukul 5.45 petang, Najib, 69, dilihat tidak berganjak daripada kandang tertuduh.
Terdahulu sebelum hukuman dijatuhkan, Najib memberitahu Mahkamah Persekutuan di sini bahawa, timbul keraguan sama ada beliau akan mendapat peluang yang adil untuk dibebaskan daripada ujian itu.
Najib ketika memberi kenyataan sebelum mahkamah menjatuhi hukuman, berkata, situasi yang dihadapi membuatkannya berasa tidak selesa.
Menurutnya, tidak pernah ada satu kes dalam sejarah undang-undang di Malaysia, di mana peguam dalam perbicaraan jenayah atau rayuan dihalang daripada menarik dirinya daripada mewakili anak guam mereka.

“Sepanjang prosiding berlangsung minggu lalu, saya dapati peluang saya untuk mengecapi kejayaan pada rayuan ini perlahan-lahan terhakis.
“Bukan kerana kekurangan merit tetapi kerana saya tidak diwakili,” katanya dihadapan lima panel diketuai Ketua Hakim Negara, Tun Tengku Maimun Tuan Mat.
Turut bersidang ialah empat panel hakim iaitu Hakim Besar Sabah dan Sarawak, Tan Sri Datuk Abang Iskandar Abang Hashim serta tiga Hakim Mahkamah Persekutuan, Datuk Nallini Pathmanathan, Datuk Mary Lim Thiam Suan dan Datuk Mohamad Zabidin Mohd Diah. – KOSMO! ONLINE


Kelindan maut, pemandu parah tayar lori meletup
Oleh DIYANATUL ATIQAH ZAKARYA

23 Ogos 2022, 5:52 pm
MELAKA – Seorang kelindan maut, manakala pemandu parah di bahagian muka selepas tayar lori yang dinaiki mereka meletup dan tercabut di Kilometer 212.5 Lebuh Raya Utara-Selatan (arah selatan), hari ini.
Dalam kejadian kira-kira pukul 12.10 tengah hari itu, mangsa, K. Gunalan, 48, meninggal dunia di tempat lokasi akibat kecederaan parah di kepala.
Pemandu lori, Moritin Bulahong, 25, bagaimanapun terselamat, namun mengalami kecederaan parah di bahagian muka dan dikejarkan ke Hospital Melaka bagi mendapatkan rawatan.
Ketua Polis Daerah Alor Gajah, Superintendan Arshad Abu berkata, kemalangan dipercayai berlaku apabila tayar lori jenis Mitsubishi Fuso dinaiki kedua-dua mangsa tiba-tiba meletup dan tercabut dari kenderaan tersebut.
Katanya, akibat kejadian itu lori yang membawa muatan sos dan kicap tersebut telah hilang kawalan lalu terseret sebelum terbalik di lorong kanan.
“Sebuah lagi lori membawa muatan bateri kereta yang berada di lorong tengah cuba mengelak lori sos tersebut, namun gagal dan melanggar bahagian kiri kenderaan terbabit,”katanya dalam satu kenyataan akhbar dikeluarkan di sini, hari ini.

Mengulas lanjut beliau berkata, mayat kelindan terbabit telah dihantar ke Unit Forensik Hospital Alor Gajah bagi proses bedah siasat.
“Kenderaan yang terlibat akan dibawa ke Puspakom untuk pemeriksaan kerosakan dan kes disiasat mengikut Seksyen 41(1) Akta Pengangkutan Jalan 1987,” katanya. – KOSMO! ONLINE


FAM terima peletakkan jawatan Mohd Saifuddin Abu Bakar
Oleh MOHD. FITRIE MUHAMAD

23 Ogos 2022, 5:46 pm
PERSATUAN Bola Sepak Malaysia (FAM) sudah menerima surat peletakkan jawatan Setiausaha Agungnya, Mohd. Saifuddin Abu Bakar yang bakal menamatkan tugas secara rasmi hujung bulan ini.
Walaupun hanya dalam tempoh kurang setahun, badan induk itu tetap menghargai sumbangan Mohd Saifuddin yang disifatkan berjaya melunaskan tanggungjawab dengan sempurna.
“FAM ingin memaklumkan peletakan jawatan Setiausaha Agung FAM, Mohd. Saifuddin Abu Bakar selepas beliau mahu menumpukan kerjayanya ke peringkat antarabangsa.
“Mohd Saifuddin, 61, yang sebelum ini dilantik sebagai Setiausaha Agung FAM bagi menggantikan Stuart Ramalingam berkuat kuasa pada 1 September 2021 akan meneruskan baki khidmatnya sehingga 31 Ogos.
“Jawatankuasa Eksekutif FAM dalam mesyuarat khas kali kedua bagi penggal 2021-2025 pada hari ini telah menerima peletakan jawatan tersebut dan merakamkan setinggi-tinggi ucapan terima kasih kepada Mohd Saifuddin atas khidmat cemerlang beliau sepanjang bersama FAM.
“Ini termasuk penganjuran perlawanan Kelayakan Piala Asia 2023 di Stadium Nasional, Bukit Jalil, Jun lalu yang membawa skuad Harimau Malaya layak ke Piala Asia 2023,” menurut kenyataan yang dikeluarkan FAM sebentar tadi. – KOSMO! ONLINE


Kerajaan negeri tidak benarkan golongan sejenis bertapak di Johor
Oleh MOHAMAD FAIZAL HASHIM

23 Ogos 2022, 5:45 pm
JOHOR BAHRU – Kerajaan negeri tidak akan membenarkan golongan lesbian, gay, biseksual, transgender dan pelik (LGBTQ) bertapak dan berakar di Johor sekali gus mengekang gejala tidak sihat itu.
Bagi menangani perkara itu, kerajaan Johor akan memperkenalkan dasar khas Wanita Johor bagi menangani isu sosial itu daripada terus menjadi barah dalam masyarakat di negeri ini.
Pengerusi Jawatankuasa Hal Ehwal Agama Islam Johor, Mohd. Fared Mohd. Khalid berkata, dasar itu kini sedang dirangka bersama Pengerusi Jawatankuasa Pembangunan Wanita, Keluarga dan Masyarakat negeri, Khairin Nisa Ismail.
Beliau berkata, Jabatan Agama Islam Negeri Johor (JAINJ) turut berperanan merangka modul itu bagi memastikan penglibatan kelompok itu dikenal pasti dan ditangani di peringkat awal sebelum merebak dalam masyarakat.
“Budaya LGBTQ ini menjadi kebimbangan kerajaan negeri kerana ia mudah menjadi ikutan golongan lebih muda atas pelbagai faktor termasuk pengaruh rakan sebaya.
“Justeru, Dasar khas Wanita Johor yang akan dilancarkan tidak lama lagi itu menjadi modul lengkap membabitkan pendidikan keluarga, undang-undang serta penguatkuasaan membabitkan wanita, keluarga dan masyarakat.

“Dasar itu juga akan merangkumi modul bagi menangani isu LGBTQ dari awal di peringkat keluarga supaya ia tidak berakar umbi dan menjadi barah dalam masyarakat,” katanya.
Beliau berkata demikian pada sidang akhbar selepas merasmikan Simposium Kaunseling Islam ‘Pelangi Islam’ di Dewan Besar, Pusat Islam Iskandar, di sini hari ini.
Yang turut hadir ialah Pengerusi Jawatankuasa Muzakarah Majlis Kebangsaan Bagi Hal Ehwal Agama Islam, Datuk Nooh Gadut dan Pengerusi Persatuan Suri dan Anggota Wanita Perkhidmatan Awam (Puspanita) negeri, Puan Seri Dr. Noor Azizah Abdul Latif.
Ditanya mengenai langkah Singapura yang akan memansuhkan jenayah seks antara lelaki sekali gus yang akan memberi kesan kepada negeri ini, Mohd. Fared berkata, setiap negara mempunyai pendekatan berbeza dalam menangani isu LGBTQ.
“Singapura mempunyai cara tersendiri dan Johor yang merupakan negeri Islam juga mempunyai kaedah tersendiri bagi menangani isu LGBTQ.
“Singapura mengamalkan hak asasi lebih luas berbanding kita namun kita mempunyai acuan sendiri dalam menjaga rakyat termasuk dari terpengaruh dari unsur LGBTQ,” katanya.
Ahad lalu, Republik itu akan memansuhkan jenayah seks antara lelaki, kata Perdana Menteri, Lee Hsien Loong sambil menambah masyarakat di negara itu semakin menerima golongan gay.
Hsien Loong menambah, kerajaan tidak berhasrat untuk mengubah takrifan undang-undang perkahwinan di negara terbabit iaitu antara lelaki dan wanita.
“Saya percaya ini adalah perkara yang betul untuk dilakukan dan sesuatu yang kini diterima oleh kebanyakan rakyat Singapura,” katanya ketika berucap pada himpunan tahunan sempena Hari Kebangsaan Singapura, Ahad lalu.-KOSMO! ONLINE


KUSKOP tubuh Federasi Koperasi Sekolah
Oleh ISKANDAR SHAH MOHAMED

23 Ogos 2022, 5:38 pm
KUALA SELANGOR – Kementerian Pembangunan Usahawan dan Koperasi (KUSKOP) menubuhkan Federasi Koperasi Sekolah bagi memperkasakan fungsi dan pergerakan koperasi itu di seluruh negara.
Federasi baharu di bawah Suruhanjaya Koperasi Malaysia (SKM) itu akan dianggotai sebanyak 2,463 koperasi sekolah rendah dan menengah sedia ada.
Menteri Pembangunan Usahawan dan Koperasi, Tan Sri Noh Omar berkata, federasi itu akan disertai jawatan kuasa khas dengan keahlian seramai 1.9 juta orang.
Katanya, KUSKOP akan menyediakan peruntukan bagi membantu koperasi sekolah menaik taraf dan memperluaskan aktiviti masing-masing.
“Kita mahu menggabungkan semua koperasi itu di bawah satu bumbung sekali gus memantapkan lagi peranannya.
“Selain pelaksanaan program, federasi itu dapat melatih pelajar sekolah meningkatkan semangat keusahawanan termasuk dalam bidang reka cipta,” katanya.

Beliau mengumumkan perkara itu selepas merasmikan Kuiz Koperasi dan Karnival Keusahawanan Kuala Selangor di Sekolah Menengah Kebangsaan (SMK) Pengkalan Permatang di sini, hari ini.
Jelas Noh, Federasi Koperasi Sekolah itu akan dilancarkan secara rasmi dalam tempoh terdekat.
“Federasi itu di bawah SKM sepenuhnya namun kita juga boleh berbincang dengan Kementerian Pendidikan (KPM) nanti.
“Para guru sekolah juga akan memainkan peranan penting untuk terus menyokong fungsi koperasi sekolah,” ujarnya.
Tambah beliau, ia sekali gus merupakan federasi ketujuh ditubuhkan KUSKOP setakat ini dengan sebelum ini antaranya sektor peruncitan, kesihatan, pelancongan dan pertanian.
“Setiap federasi itu mempunyai peranan berbeza namun memfokuskan matlamat sama iaitu memperkasa koperasi yang giat menjalankan aktiviti di bawah sektor ekonomi masing-masing,” katanya. – KOSMO!ONLINE


Uniten bakal jadi kuasa baharu hoki IPT
Oleh MUHAMMAD ZUHAILY BADLISHAH

23 Ogos 2022, 5:34 pm
PETALING JAYA – Tidak keterlaluan mengatakan Universiti Tenaga Nasional (Uniten) ketika ini berada pada landasan tepat untuk dikenali sebagai kuasa besar sukan hoki di peringkat institusi pengajian tinggi (IPT).
Ia berdasarkan pencapaian skuad hoki wanita Uniten meraih pingat emas pada Sukan Institusi Pengajian Tinggi (SUKIPT) 2022 yang diadakan di Universiti Pendidikan Sultan Idris (UPSI), Tanjung Malim, Perak pada Ahad lalu.
Menariknya, kejayaan bersejarah itu diraih menerusi kemenangan 1-0 ke atas Universiti Putra Malaysia (UPM) yang selama ini mendominasi saingan hoki wanita SUKIPT selama lima edisi berturut-turut.
Jurulatih skuad wanita Uniten, Lailin Abu Hassan memberikan kredit kepada semua pihak termasuk barisan pemain, kejurulatihan dan pengurusan kerana menjayakan kejayaan tersebut.
“Pihak pengurusan memang teruja kerana (skuad wanita) kali pertama masuk final dan memenanginya. Pasukan lelaki pun menempa kejayaan tersendiri kerana kali pertama dapat masuk ke separuh akhir.
“Sekarang Uniten cuba buka jurusan-jurusan yang lebih mudah untuk memberi ruang kepada pelajar. Kalau sebelum ini orang cakap Uniten swasta kemudian jurusan yang agak sukar seperti kejuruteraan.

“Sekarang ada jurusan-jurusan yang lebih ‘ringan’. Ada ramai juga pemain-pemain remaja kebangsaan yang sambung belajar di Uniten.
“Walaupun Uniten tidak ramai pemain berkualiti tetapi perancangan yang betul boleh berjaya. Semangat dan keinginan tinggi menjadi antara faktor kejayaan Uniten,” katanya.
Sebagai rekod, Nur Syahira Mohd. Yazid muncul wira skuad wanita Uniten selepas meledak gol kemenangan ke atas UPM menerusi pukulan sudut penalti pada aksi final yang berlangsung Ahad lalu. – KOSMO! ONLINE


[VIDEO] Hujan renyai iringi perjalanan Najib ke Penjara Kajang
Oleh MOHD RIDZAUDDIN ROSLAN

23 Ogos 2022, 6:08 pm
PUTRAJAYA – Hujan renyai selain cuaca mendung di langit Mahkamah Persekutuan di sini seakan mengiringi laluan keluar bekas Perdana Menteri, Datuk Seri Najib Razak ke Penjara Kajang selepas disabitkan bersalah dalam kes penyelewengan dana Syarikat SRC International Sdn. Bhd. tadi.
Difahamkan, Najib dilihat meninggalkan perkarangan Mahkamah Persekutuan dengan menaiki kereta Volvo hitam kira-kira pukul 5.44 petang.
Kenderaan berwarna hitam dipercayai membawa Najib keluar dari Mahkamah Persekutuan. – FOTO FAISOL MUSTAPA
Turut dilihat mengiringi kenderaan Najib ialah beberapa kenderaan polis di mana mereka menggunakan laluan lain dan bukannya laluan keluar utama Mahkamah Persekutuan.
Bagaimanapun, isteri Najib, Datin Seri Rosmah Mansor menggunakan laluan keluar mahkamah di mana rata-rata penyokong dan pengamal media berada di situ.
Difahamkan, Najib akan di bawa ke Penjara Kajang selepas hukuman ke atasnya dibacakan Ketua Hakim Negara, Tun Tengku Maimun Tuan Mat.
Terdahulu, Najib kekal dihukum penjara 12 tahun dan denda RM210 juta dalam kes dana syarikat SRC International Sdn. Bhd. berjumlah RM42 juta oleh Mahkamah Persekutuan di sini sebentar tadi.

Keputusan sebulat suara itu (unanimous) dibuat panel lima hakim yang diketuai Tengku Maimun.
Dalam penghakimannya, ketika membaca keputusan itu Hakim Tengku Maimun mendapati keputusan Hakim Mahkamah Tinggi dan panel-panel Hakim Mahkamah Rayuan sebelum ini adalah selamat dan tidak perlu diubah.
“Kami bersetuju bahawa Hakim Mahkamah Tinggi Kuala Lumpur, telah mempertimbangkan pembelaan dengan teliti dan menjalankan analisis menyeluruh terhadap keterangan yang dikemukakan oleh pihak pembelaan.
“Selain itu mahkamah telah membuat penemuan yang memberi kesan bahawa pihak pembelaan tidak menimbulkan keraguan munasabah terhadap kes pendakwaan. Kami tidak dapat membuat kesimpulan bahawa seperti yang disahkan oleh Mahkamah Rayuan adalah salah atau jelas,” kata Hakim Tengku Maimun. – KOSMO! ONLINE


Aman Shah sudah lama buktikan sistem bank ‘lompong’
Oleh KOSMO!

23 Ogos 2022, 5:59 pm
PETALING JAYA – Ketika isu perbankan yang dikatakan mempunyai sistem yang longgar ketika ini sehingga ramai yang menjadi mangsa penipuan, nama Aman Shah kembali muncul.
Aman Shah Ahmad atau lebih dikenali sebagai Aman Shah pernah menggegarkan negara sekitar 90-an dengan ‘mengambil satu sen dari bank’ sehingga mendapat perhatian ramai.
Bagaimanapun, Aman Shah telah ditangkap dan dikenakan hukuman sehingga namanya lenyap seketika, kemudiannya kembali semula ketika era media sosial sekarang.
Dia pernah menceritakan tentang pengalamannya sebelum ini namun selepas itu namanya sekali lagi menghilang.
Kehadiran Aman Shah ketika itu sebenarnya telah membuktikan sistem bank di negara ini memang mempunyai ‘lompong’ namun bertahun perkara ini berlaku tetapi penyelesaiannya tidak ada sampai sekarang.
Ketika isu kehilangan duit dalam bank lesap nama pegawai bank tersebut kembali menjadi sebutan pengguna media sosial tempatan.

“Betul, Aman Shah dah buktikan masalah bank ini sudah lama tetapi sampai sekarang masalah ini berlaku.
“Persoalannya kenapa mudah sangat ‘scammer’ ambil duit dari akaun peribadi mangsa sedangkan itu tanggungjawab pihak bank untuk menjaga duit pelanggan, ” jelas Kang Hock Cua.
“Ke mana hilangnya Aman Shah, masa ni harapnya dia kembali menceritakan kelemahan bank tempatan. Tolonglah buat sesuatu, hilang ribuan ringgit dalam satu transaksi pada masa yang tidak sepatutnya, bank kena lihat benda ni secara serius, ” kata Saifullah Mokhtar. – KOSMO! ONLINE.


Tetap tunggu Najib luar mahkamah walaupun hujan
Oleh MOHD RIDZAUDDIN ROSLAN

23 Ogos 2022, 5:34 pm
PUTRAJAYA – Semangat perjuangan ditampilkan penyokong Datuk Seri Najib Razak terus membara meskipun terpaksa menunggu bekas Perdana Menteri itu dalam keadaan hujan di luar Mahkamah Persekutuan ketika ini.
Berdasarkan pemerhatian Kosmo!, rata-rata penyokong kekal berada di luar mahkamah meskipun langit Putrajaya dibasahi hujan ketika ini.
Kesemua mereka dilihat setia memberikan sokongan kepada Najib sejak pukul 8 pagi tadi selain masih menunggu Ahli Parlimen Pekan itu untuk keluar dari mahkamah.
Terdahulu, Najib kekal dihukum penjara 12 tahun dan denda RM210 juta dalam kes dana syarikat SRC International Sdn. Bhd. berjumlah RM42 juta oleh Mahkamah Persekutuan di sini sebentar tadi.
Keputusan sebulat suara itu (unanimous) dibuat panel lima hakim yang diketuai Tun Tengku Maimun Tuan Mat.
Dalam penghakimannya, ketika membaca keputusan itu Hakim Tengku Maimun mendapati keputusan Hakim Mahkamah Tinggi dan panel-panel Hakim Mahkamah Rayuan sebelum ini adalah selamat dan tidak perlu diubah. – KOSMO! ONLINE


Polis kesan Mohamad Azhari bantu perbicaraan kes bunuh
Oleh NUR SYAZWANA MANSOR

23 Ogos 2022, 5:26 pm
YAN – Polis sedang mengesan seorang individu iaitu Mohamad Azhari Md. Desa, 51, berhubung kes bunuh seorang kanak-kanak lelaki berusia dua tahun, tiga tahun lalu.
Ketua Polis Daerah Yan, Deputi Superintendan Shahnaz Akhtar Haji berkata, Mohamad Azhari perlu hadir sebagai saksi pendakwaan bagi perbicaraan kes tersebut di Mahkamah Tinggi Sungai Petani dekat sini pada pukul 9 pagi, Selasa ini.
Katanya, siasatan kes berkenaan dilakukan di bawah Seksyen 302 Kanun Keseksaan.
“Saksi terbabit, Mohamad Azhari beralamat terakhir di No. 40, Lorong 7, Taman Sungai Lalang 2, Bedong dekat Sungai Petani belum dapat dikesan sehingga hari ini,” katanya di sini hari ini.
Orang ramai yang mempunyai maklumat tentang saksi terbabit diminta menghubungi Pegawai Penyiasat kes Asisten Superintendan Zul Hairi Hamzah di talian 012- 5329423.
“Orang ramai juga boleh menghubungi bilik gerakan Ibu Pejabat Polis Daerah Yan di talian 04-4655222 atau mana-mana balai polis berhampiran,” katanya.

Dalam kejadian pada 25 Mei 2019, seorang suspek lelaki berusia 31 tahun ditahan polis kerana disyaki menyebabkan kematian anak lelaki tirinya yang ketika itu berusia dua tahun. – KOSMO! ONLINE


1,000 penduduk Taman Mutiara diabaikan hak kemudahan
Oleh MOHD YUNUS YAKKUB

23 Ogos 2022, 5:34 pm
KLANG – Walaupun berulang kali aduan telah diberikan namun kebajikan kira-kira 1,000 penduduk di Taman Mutiara Bukit Raja di sini terus diabaikan tanpa mendapat pembelaan sewajarnya.
Ini meliputi kemudahan taman permainan yang rosak dan tidak diselenggara, timbunan sampah terutama pukal yang tidak diangkut serta saliran longkang tersumbat.
Pengerusi Persatuan Penduduk Taman Mutiara Bukit Raja, Thenathayalan Manoharah mengakui kesal apabila tiada tindakan daripada Majlis Perbandaran Klang (MPK) bagi menyelesaikan masalah mereka.
Katanya, aduan yang dipanjangkan kepada MPK, Jabatan Kerja Raya (JKR) dan agensi-agensi lain juga tidak mendapat sebarang maklumbalas.
“Cukai tanah mereka hantar bil tepat pada masanya, bila kita bayar lambat dikenakan tindakan.
“Itu buat saya rasa kesal dan kenapa perlu jadi begini. Kita bukan tidak bayar cukai namun hak kami diabaikan,” katanya ketika pada sidang akhbar berhubung pemasalahan itu, hari ini.

Thenathayalan menjelaskan keadaan longkang tidak selenggara serta pam air yang terbiar ditutupi pokok menyebabkan banji kerap berlaku terutama pada tahun ini.
“Apabila hujan lebat turun lebih sejam, air akan naik lebih satu meter dan memasuki rumah.
“Siapa yang boleh tahan begini sedangkan isu tersebut boleh diselesaikan sekiranya ada tindakan progresif,” ujarnya.
Sementara itu, Ahli Dewan Undangan Negeri (ADUN) Kota Anggerik, Mohd. Najwan Halimi, yang meninjau kawasan tersebut menyatakan MPK harus bertindak adil kepada penduduk yang sepatutnya menerima perkhidmatan terbaik daripada pihak berkuasa tempatan tersebut.
“Saya sendiri telah berhubung dengan PBT pun tidak mendapat maklum balas ataupun tindakan memuaskan.
“Mereka telah tinggal di sini hampir 20 tahun. Masalah banjir bukan perkara baharu malah kerajaan negeri pernah meluluskan peruntukan untuk membuat kolam takungan, tetapi masalah longkang dan pam air masih belum selesai,” katanya. – KOSMO!ONLINE


‘Robin Hood’ Delhi ditahan, hadapi 160 pertuduhan jenayah
Oleh KOSMO!

23 Ogos 2022, 5:30 pm
NEW DELHI – Seorang lelaki yang digelar ‘Robin Hood’ di New Delhi, India ditahan selepas didakwa mengetuai sekumpulan 25 lelaki melakukan 160 jenayah, lapor akhbar Saudi Gazette semalam.
Wasim Akram dan anggota kumpulannya merompak rumah-rumah mewah, mencuri wang tunai dan barang kemas. Dia kemudian memberikan sebahagian hasil rompakan mereka kepada golongan miskin, kata polis di ibu negara India.
Akram dan kumpulannya didakwa telah menyimpan banyak keuntungan untuk diri mereka sendiri.
Pasukan polis mendakwa bahawa Akram yang juga dikenali sebagai Lambu (Lofty) melakukan 160 jenayah termasuk cubaan membunuh dan merogol.
Polis berkata, sebuah ruang penjara khas dibina untuk menahan lelaki berusia 27 tahun itu. Dia ditangkap pada Jumaat lalu selepas polis memburunya selama empat bulan.
Polis menuduh Akram melepaskan tembakan ke arah mereka semasa cubaan menangkapnya pada Jun lalu.

Suspek dikatakan membawa sepucuk pistol bersama tiga kelongsong peluru hidup ketika dia ditahan.
“Penjenayah tegar akan kerap menukar tempat persembunyian di beberapa negeri di India, kata pasukan polis dalam satu kenyataan.
Oleh kerana memberi sumbangan kepada orang miskin, Akram mendapat sokongan masyarakat tempatan yang akan memberitahunya mengenai pergerakan polis sehingga membolehkan dia lolos untuk sekian lama. – Agensi